text:
Í góðveðrinum fríggjadagin hin 18. august í fjør vitjaði týski sjónvarpskokkurin Tim Mälzer (f.1971) í køkinum hjá Koks í Kirkjubø. Ørindini vóru at dystast við einastu føroysku Michelinstjørnuna, Poul Andrias Ziska (f.1990).
Karmurin í sendingunum Kitchen Impossible er ein avbjóðing, har týski stjørnukokkurin verður sendur at vitja eitt fremmant land við eini matmentan, hann ikki hevur sæð ella smakkað fyrr, finnur eina góða staðbundna matskrá hjá einum virdum kokki, ger eftir henni við teim rávørum, honum eydnast at finna, og fær endaligan dóm frá einum paneli við smakkdómarum á staðnum.
Tim muss fermentierten Fisch verarbeiten
Tim Mälzer landet bei seinem "Kitchen Impossible"-Duell im Restaurant "KOKS" auf den Färöer Inseln. Das Lokal ist weit über die Grenzen der Inselgruppe hinaus für seine traditionell nordischen Zutaten bekannt. Und eine große Tradition ist fermentierter Fisch. Damit hat Tim Mälzer aber so seine Probleme. Der riecht und schmeckt so gar nicht gut. Und dann kommt Tim auch noch ein wenig aus dem Konzept.
Á Facebooksíðuni hjá sendingini sæst eisini, at onkrir týskarar ikki vilja hyggja, tí í Føroyum drepa tey grind.
Fyrsta sending í røðini Kitchen Impossible varð send á jólum í 2014 og síggjaratølini eru eins og í øllum hansara sendingum met høg. Tim Mälzer hevur fyrr gjørt fleiri aðrar matsendingar í sjónvarpi, undirvíst og givið út bøkur um listarliga matgerð.
Mälzer er útbúgvin kokkur í Hamburg, har hann stovnaði matstovuna Bullerei í 2009. Longu í 2003 fór hann undur serstakliga undirhaldandi og upplýsandi sjónvarpssendingar, har matur og matgerð var í miðdeplinum. Eitt skifti arbeiddi hann á hotellinum Ritz og matstovuni Neal Street í London, har hann møtti Jamie Oliver, sum tá var ókendur kokkur.
Her síggjast nøkur av teim tólv, sum góðveðursdagin í august í fjør sótu í smakkdómarapanelinum í Kirkjubø.
Týska upptøkuliðið gjørdi fleiri samrøður við tey, sum sótu í gastronomiska smakkdómarapanelinum, m.a. um føroyska mentan, vinnu og tónleik.
Týska heimasíðan VOX sigur soleiðis um gastronomisku sjónvarpssendingina Kitchen Impossible, sum varð send í Týsklandi í kvøld:
Tim Mälzer muss sich großen Traditionen stellen
Die Färöer stehen für unberührte Natur und moderne nordische Küche. Daher freut sich Tim Mälzer auf seine erste Station bei seinem Duell gegen Johannes King. Aber ein Genuss wird das nicht. Er muss in dem einzigartigen Sternerestaurant KOKS von Poul Andrias Ziska kochen. Dieser interpretiert in seinem Edelrestaurant die jahrtausendealten kulinarischen Traditionen seines Landes. Ob sich der Spirit der Wikinger auch auf Tim überträgt?
Framleiðslufelagið VOX sigur, at innan føroysku matsendingina var Mälzer í USA, og í næstu sending fer hann til Fraklands at taka við enn eini gastronomiskari avbjóðing.
Og so eru stundir at klippa og koyra aftur til Havnar, meðan angin av nýslignum grasi kitlar í næsunum.


c: text/html

text:
Myndir frá SCPAR fundinum í Washington í mars 2013
Í mars 2013 luttók Sjúrður Skaale á fundi í the Standing Committee of Parliamentarians in the Arctic Region (SCPAR) í Senatinum í Washington, har USA, Russland, Canada, Ísland, Finnland, Svørríki, Noreg og Danmark/Føroyar/Grønland eru umboðað. Sjúrður umboðaði Danmark/Føroyar/Grønland í staðin fyri Saru Olsvig (IA), sum nú er nývaldur formaður í nevndini.
Á skránni vóru komandi avbjóðingar í Arktis við serligum fokus á Search and Rescue og klimabroytingar.
Í Washington nýtti Sjúrður høvið at vitja Nordic Cool framsýningina í Kennedy sentrinum, har eisini føroysk listafólk sýndu fram teirra listaverk.
Her eru nakrar myndir frá ferðini.

robotstxt: allowed

filter: keep


text:
Kritikkurin móti forskúlum er í veruleikanum kritikkur móti gongdini har vit, sum samfelag, eftir meira enskari/amerikanskari traditión eru farin at halda, at alt sum hevur týdning kann mátast og vigast, sum í grundini eisini er/var partur av New Managment rákinum, (sum privata vinnan langt síðani hevur aftur um bak).
Fyri stovnar og skúlar merkir rákið at innihaldið verður meira og meira stýrt. Lívið hjá børnunum verður meira og meira stýrt.
Tað er vorði ein “sannleiki”, at meira skúli merkir betri úrslit. Tíverri eru fleiri og fleiri granskarar, sum siga at hetta ikki passar, heldur øvugt.
Hetta er ikki eitt álop á einstakar forskúlar ella fólki, námsfrøðingar ella lærarar sum arbeiða har! Eg ivist ikki í at tit gera tykkara besta og eftir bestu sannføring. Hetta er tó ein ávaring um, at kósin við fleiri og fleiri forskúlum og við fleiri skúlalíknandi tilboðum í barnagørðunum er skeiv.
Onkur vil hava at hetta snýr seg um trúgv - men sum Dion Sommer sigur, "Den pædagogiske diskussion er blevet kaldt en 'religionskrig', men så strander det ved, at folk siger: du har din tro, og jeg har min. Det flytter ikke noget. Jeg har læst over 400 kvantitative forskningsprojekter - før jeg dannede min konklusion, og den var klokkeklar”
Tit velja at taka kritikkin persónliga og halda at hetta snýr seg um “tykkum”, tað ger tað ikki!


text:
Setrið skal vera opið, inkluderandi og savnandi
Arbeiðsbólkurin, ið hevur viðgjørt fyrireiking av framtíðar hølisviðurskiftum á Setrinum, hevur handað landsstýriskvinnuni fyrstu frágreiðingina
Í desember 2015 setti Rigmor Dam, landsstýriskvinna í mentamálum, arbeiðsbólk við tí setningi at “fyrireika framtíðarætlan fyri hølisviðurskiftini hjá Fróðskaparsetri Føroya”. Mándagin handaði Sigurð í Jákupsstovu, rektari, landsstýriskvinnuni fyrstu frágreiðingina frá arbeiðsbólkinum.
Sum er húsast Setrið í ymsastaðni í býnum, og minni enn so altíð undir fullgóðum umstøðum, og á einum fermetratalið, ið er lítið samanborið við onnur universitet. Strategiætlanin hjá Setrinum leggur upp til eitt vaksandi tal av studentum og fleiri útbúgvingar. Skal Setrið draga studentar og starvsfólk til sín og skal økta virksemið hava nøktandi umstøður, so krevst, at hølisviðurskiftini verða dagførd.
Arbeiðsbólkurin heldur, at staðsetingin á Debesartrøð/Nóatúni/Frælsinum er framúr góð, og tí verður mælt til “at menna økið soleiðis, at tað verður ein merkisstaður við stórari atdráttarmegi har virksemi og karmar stuðla hvør øðrum, og økið fær ein eyðsýndan samleika”. Víðari verður sagt, at “universitetsøkið má vera eitt opið, inkluderandi og savnandi umhvørvi, ið dregur býin, samfelag og vinnulív til sín.”
Arbeiðsbólkurin, sum hevur havt ein fastan fund um vikuna og annars fundast eftir tørvi, hevur býtt arbeiðið í fýra tættir: 1. Lýsing av Fróðskaparsetrinum og framtíðar tørvinum 2. Markamót til aðrar stovnar á økinum 3. Lýsing av bygningunum á Frælsinum 4. Bústaðartørvur hjá lesandi
15. apríl skipaði bólkurin fyri verkstovu, har vísindastarvsfólk og lesandi vóru við. Á verkstovuni luttóku eisini serfrøðingar uttaneftir: Helene Bekker, arkitektur frá Henning Larsen Arkitekter, Sebastian Horst, instituttleiðari á Københavns Universitet og Inge Mette Kirkeby, arkitektur og seniorgranskari á Statens Byggeforskningsinstitut, har tey greiddu frá um ávíkavíst:
- “Tilgongd, ætlan og atlit”
- “Framtíðar lestrarlív, nýggjar karmar um læring”, og
- “Lestrarumhvørvi, sum stuðlar undir menning og vitanardeiling”
Verkstovan var skipað sum fyrilestrar og orðaskifti, og eisini hevði arbeiðsbólkurin almennan fund við fyrilestrum og kunning um arbeiðið hjá arbeiðsbólkinum.
Limirnir í bólkinum hava verið:
Fyri Fróðskaparsetrið: Hans Pauli Joensen, Jørgen Meitilberg og Sigurð í Jákupsstovu Fyri Mentamálaráðið: Martin Næs og Mortan Zachariassen
Fyri Landsverk: Kirstin Hansen og Ole Jensen
Fyri Bústaðir: Sigmar Jacobsen
Hoelir_Fragreiding_juni_2016.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Brot úr Vágs søgu
Við lóg nr. 30 frá 28. februar 1872, sum kom í gildi 1. oktober 1873, fingu Føroyar eina kommunuskipan, sum býtti landið sundur í kommunalar eindir. Suðuroyar sýsla gjørdist ein kommuna við navninum “Forstanderskaber for de forenede Sogne i Suderøes Præstegjeld”. Øll Suðuroyggin var soleiðis ein kommuna, men hvør sókn var tó ein sjálvstøðug eind við sínum egna roknskapi.
Longu í 1878 fór Hvalbiar sókn burturúr felagskommununi, og árið eftir fór Froðbiar sókn burturúr. Hinar sóknirnar í oynni, Fámjins sókn, Porkeris sókn, Vágs sókn og Sumbiar sókn vórðu verandi eftir í felagskommununi inntil 1907, tá ið Vágs sókn fór burturúr, og árið eftir fóru hinar sóknirnar burturúr.
Vágur tók seg burturúr felagskommununi við gildi frá 1. oktober 1907. Hetta var ein ynskidreymur, sum nú var gingin út, og beinanvegin varð farið til verka. Her varð hugsað um vegir, byggigrundir, havnina, skúlan og annað, sum var bygdini at frama.
Brot úr bókini Vágs Kommuna 1873-1929 eftir Poul Andreassen. Bókin er hin fyrsta í røðini av triðum.


text:
Vælafturkomin allar perlur og vælkomin nýggjar perlur!
Sunda kommuna skrivar á heimasíðu sínari, at fólkatali í
kommununi er methøgt og vøksturin sæst aftur á barnatalinum á dagstovnunum.
Vit verða 98 børn aftaná summarferiuna og so nógv hava vit
ongantíð verið áður.
Hetta merkir at vit, eisini í summarferiuna, hava gjørt
nakrar bygnaðarbroytingar.
Serliga eru tað børn og foreldur við Margáir sum koma at merkja
broytingina.
Vit hava gjørt avtalu við Skótaliðið Borgin um, at vit fáa høvi
til at gera brúk av Skótahúsinum á Hvalvíksvegi.
1000 takk fyri tað!
Skúlabólkurin hjá okkum, saman við starvsfólkum fara dagliga
at húsast har. Húsavørðarnir hava gjørt klárt í summarferiuni og foreldur fáa
serstakt skriv frá okkum.
Frítíðarskúlin verður eisini umskipaður og fáa foreldrini
við Margáir eitt serligt skriv í komandi viku um tær praktisku broytingarnar.
Í starvsfólkahópinum verða hesar broytingar:
Linda og Reidunn fylgja við børnunum oman í Skótahúsið. Tó
kemur Linda at hava ávíst tilknýti til Liljuperlu eisini.
Kristvør er byrja í Liljuperlu í dag og Vónbjørt byrjar í
Smæruperlu 1. september.
Elspa er farin í farloyvi og Emly byrjar við Margáir
mánadagin.


text:
Orð: Ellen Andersdatter
Týtt: Christian Matras
1. So eiggilig er gleðin tá, eg finni,
og lov og prísan streingir á her inni,
tí Jesu logi mær er morgunroði,
tá náð hans, sum breyt deyðans bond, eg skoði.
2. Sum fuglur tolin bíðar glott av degi,
so trái eg í fanganátt mót gleði,
sum einans ræður, tá ið Harrans dagur
fær sút at bresta, so at hvør er glaður.
3. O, fagnardagur, skín fram mær við mátti,
ið alt at legnast fær, sum jørðin átti;
tá heilsar einglasongur, hørpuklongur
tí lívssól dýru, sum um alheim gongur.
4. Ger búnan meg og gev mær lund at bíða,
til tú á miklu morgunstund skalt stíga
at táradølum meg úr jarðarkvølum
at bera heim at tínum fagnarsølum.


text:
Orð og lag: Ókendur
Týtt: Kajfinn Hammer
1. Hoyr, eitt róp nú ljóðar yvir høv og lond,
kallar upp til stríð og kamp Guðs fólk!
Leidd tey verða av Guðs sterku veldishond,
rópa Jesu Navnið út!
Niðurlag: Jesus, Jesus, framá við Hans sigursríku hond,
sigur, sigur eiga vit í Jesu Navn!
2. Sigur eigur tú hvønn dag í Jesu Navn’,
tala um Hans undurfulla Navn!
Sigur til tey falnu Jesus geva kann,
taka tey inn í Sín favn.
3. Møtir tú bert mótgongd og er hart títt stríð,
sigurin er tín í Jesu Navn’;
fíggindanum møta vit við Orði Guðs,
syngja um Guðs stóra Navn.
4. Kom til Jesus, ja, nú í Hans her stíg inn,
stríð hitt góða stríð við okkum her;
syngjandi við fólki Guðs til Himmalin,
leiðin hagar Jesus er!


text:
Fyri nøkrum árum síðani sat eg í Gøtu kirkju. Ein drongur, bara 3 ár yngri enn eg sjálvur, hevði gjørt sjálvmorð og hetta var jarðarferðin hjá honum. Eg sat lutsfalsliga langt afturi í fullu kirkjuni, men eg sá fram til foreldrini hjá honum, syskini og familjuna. Eg hugsaði um mína egnu familju, mínar fýra beiggjar, foreldrini, damuna. Sum tárini streymaðu niðureftir kjálkunum, mutlaði eg fyri meg sjálvan, “Har má vera vón, har má vera vón. Vón er tað einasta, sum er til.”
Herfyri skrivaði eg ein blogg fyri Røddina, har eg viðgjørdi klassiska gudfrøðiliga “trupulleikan við óndskapi”. Hetta er avbjóðingin, lýðing og óndskapur seta gudstrúgv: Hvussu kann ein elskandi, almáttugur Gud vera til, tá ið óndskapur og órættvísi eyðkennir heimin so ræðuliga? Sum dømi brúkti eg djúpt órógvandi dømið um kynsliga misnýtslu av børnum. Kann man veruliga trúgva á ein slíkan Gud, tá ið børn verða misbrúkt? Ja, segði eg, hóast eg viðurkendi at summi ikki megna tað – og at tað, eftir mínum tykki, er ein haldgóð orsøk at venda átrúnaði bakið. Men fyri mítt viðkomandi, so kann eg ikki annað. Tá ið eg standi yvirfyri slíkum bókstaviliga himmalrópandi órættvísi, slíkum óndskapi, má eg trúgva á Gud og at ultimativt rættvísi finnist. Haraftrat er kristna søgan um Gud ikki einans ein, sum sigur, at Gud ein dag fer at rætta tað skeiva í heiminum, men eisini ein, sum sigur, at hann byrjaði at gera júst tað tá ið hann leið saman við teimum lýðandi á krossinum. Kristna søgan bjóðar okkum somuleiðis at samlýða.
Hetta var ikki nakað argument fyri teismu, gjørdi eg greitt, men heldur ein eygleiðing ella allýsing av hvussu mín egna trúgv (og hon hjá teimum flestu, sum eru religiøs) fungerar. Tað er hendan leiklut, sum mín trúgv spælir fyri meg.
Jesus býr í hjartanum, ikki høvdinum, kann man siga. (more…)


text:
Næmingar
Bøkur
Útreiðslur til bøkur eru vegleiðandi:
- Til heilsuhjálpara uml. 1.500,-
- Til heilsurøktara uml. 3.000,-
Næmingarnir skulu sjálvir keypa bøkur, eftir bókalista sum skúlin útvegar. Bøkur kunnu bíleggjast í bókhandlum kring landið.
Bøkur skulu bíleggjast í góðari tíð, áðrenn skúlabyrjan.
Útgávur:
Bílegg altíð nýggjastu útgávu av bókum. Tað er ikki ráðiligt at keypa brúktar bøkur, uttan at eftirkanna at útgávan er tann nýggjasta, sum skúlin nýtir. Bókalisti verður sendur næminginum í samband við upptøku.
Bøkur til báðar útbúgvingar :
Kantinan á skúlanum
Kantina er á Skúladeplinum og hevur vanliga opið dagliga.
Neyðugt er at bíleggja døgurða og tað kann gerast sama dag í kantinuni; í seinasta lagi kl. 10.00.
Ferðastuðul
Innanlanda ferðastuðul frá Strandferðsluni:
Øll lesandi, sum nýta buss og ferjur hjá tí almenna, hava rætt til ferðakort.
Næmingar kunnu søkja um kortið áðrenn skúlabyrjan, ella tá skúlin er byrjaður, við vegleiðing frá skúlanum.
Uttanlanda ferðastuðul frá Studna:
Ferðastuðul til eina starvsvenjing uttanlands kann søkjast frá Studna. Hesin stuðul verður nevndur "verkætlanarstuðul".
Studni - útbúgvingarstuðul
Øll, sum eru yvir 18 ár, hava rætt til peningaligan stuðul undir útbúgvingini og kunnu søkja um lán frá Studna. Eisini kann søkjast um eyka stuðul fyri børn undir 18 ár.
Um ein er undir 18 ár, kann søkjast um bókastuðul og vistarhaldsstuðul.
Heilsuskulin kunnar um hvussu søkjast skal, fyrsta skúladag !
Neyðugt er ALTÍÐ at senda avrit av dópsváttanum hjá barninum/børnunum og bústaðarváttan frá heimstaðarkommununi, saman við umsóknini um stuðul.
Les um at søkja stuðul www.studni.fo
Stuðulsupphæddir: sí www.studni.fo
Næmingurin kann fáa stuðul og farloyvi í samband við barnsburð ella ættleiðing, sí á www.studni.fo
Búðstaður í Suðuroynni
Einki skúlaheim er tilknýtt skúlanum.
Kunningarstovurnar í oynni vita um hús til leigu í oynni, tí er ein møguleiki at seta seg í samband við tær. Tað eru sum heild nógv hús til leigu í oynni.
Næmingar leiga ofta hús saman. Navnalisti yvir flokkar verða sendir næmingunum, áðrenn skúlabyrjan, so tey kunnu seta seg í samband við onnur, ið ætla at leiga.
Á facebook síðuni hjá Heilsuskúlanum ber til at leita eftir húsum til leigu og at seta hús til leigu.
Næmingar við serligum tørvi
Heilsuskúlin hevur orðblindalærara, ið veitir vegleiðing í samband við orðblindni.
Skúlin hevur LEKTIUCAFÈ /LEKTIUBÒLKAR eina ferð um vikuna, har møguleiki er at leita sær hjálp til skúlating.
Skúlin kann eisini veita annan sernámsfrøðiligan stuðul.
Um ein næmingur hevur eitthvørt, ið kann ávirka innlæringina, er umráðandi at siga frá á skúlanum í samband við upptøkuna.
Barnaansing í Suðuroynni
Barnagarður er á Tvøroyri og í Vági. Dagrøkt er í flestu bygdunum í Suðuroynni.


text:
Mikudagin 10. mai og hósdagin 11. mai luttóku formaður og skrivari í Reiðarafelagnum fyri Farmaskip (RFF) á ársaðalfundinum í International Chamber of Shipping í Istanbul.
ICS er hitt týdningarmesta altjóða vinnugreinafelagið fyri hesa vinnugreinina og umboðar yvir 80 % av heimshandilsflotanum. Tað er eisini ICS, sum umboðar vinnugreinina mótvegis altjóða stovnum og felagsskapum sum t.d. IMO.
Fyri RFF er tað tí týdningarmikið at vera limur í ICS og at luttaka á neyðugu fundunum her. Hetta gevur møguleika at møta umboðum frá hinum 29 londunum í ICS, sum øll hava beinleiðis tilknýtið til shipping vinnuna í heimlandinum. Shipping er ein altjóða vinna, og tí má eisini føroyska felagið arbeiða á altjóða pallinum. Jens Meinhard Rasmussen, formaður í RFF, er nevndarlimur í ICS.
Í sambandi við aðalfundin gav ICS út ársfrágreiðing sína, sum sæst her. Her ber til at lesa um ymisk evni og avbjóðingar viðkomandi fyri shipping vinnuna, m.a. CO2 útlát, svávul í brennievni, flóttafólk í Miðalhavninum og sjórán.
Tað er eisini ICS, sum stendur fyri og gevur út Shipping Industry Flag State Performance Table, sum sæst her.


text:
So stutt var millum Durutu og Valborg eftir 21,1 km. Duruta kempaði og sigraði við nýggjum persónligum meti.
Duruta av Lofti vann Skechers Nýggjárshálvmaraton
ítróttur08-01-2018 - 23:31 - Jóanis Nielsen
So var ársins fyrsta rennikapping avgreidd, og fyrstu vinnararnir funnir. Umleið 90 rennarar gjørdu seg til reiðar í Funningsfirði og lagið var av tí besta í vakra, kalda og klára degnum. Nógvur spenningur lá í luftini um hvør mundi fara at sigra av kinnunum. Valborg Heinesen er so smátt farin spjálka aftur, og tað sama er Rigmor N. Arge, sum ikki hevur havt startnummar á bringuni seinasta árið. Umframt tær vóru eisini stinnu Bragdarkvinnurnar Duruta R. á Lofti og Ann Thomsen.
Kappingin kom at standa millum Durutu og Valborg, sum fylgdust tað mesta av teininum, og sum eisini gjørdust sera tættar á málinum. Komnar niðan Byrgisbrekkuna eftir 16-17 km koyrdi Durutu nógva ferð á, og soleiðis stríddut tær einar tveir kilometrar, til eitt lítið hol byrjaði at koma millum tær. Men tað slapp ikki at vaksa skjótt. Heldur ikki nógv. Móti endanum royndi Valborg at spurta seg fram á Durutu aftur, men tað var ov seint, og Duruta vann ein flottan sigur í ársins fyrstu kapping. Hetta var hennara fyrsti sigur í hesi kappingini.


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 15. nov.1959 í KFUM, Rosenborggade, Keypmannahavn. Broyttur eitt sindur í juni 2007.
Algóði Gud, tú ver mær hjá
í øllum verki mínum,
títt halga ljós mær lýsi svá
á lívsins leiðum tínum,
so Gud mín altíð undan er
á míni lívsins vandaferð,
tá treystliga eg stígi.
Um leiðin ber um oyðimørk,
har illir úlvar ýla,
og fjalir alt mær náttin svørt,
– hjá Kristi eg kann hvíla.
Hann sigur yvir øllum vá,
á krossinum eg sjónskt kann sjá
tað lívsins ljósið lýsa.
Títt halga orð er lyktin mær
á mínum foldarvegi,
tað lýsi mær hvørt fótafar,
á nátt og ljósum degi,
so veit eg, at eg villist ei,
um illgongd verður foldarleið,
tí Harrans hond mær heldur.
Á míni føgru morgunstund
tú lýsti, lívsins harri,
og tá eg sovi deyðans blund,
tú verður, Gud, mær nærri.
Tá fyrstani eg klárt kann sjá
títt lívsins ljós frá Golgata.
Tøkk miskunnsami faðir!


text:
Mest leikandi spælarin hjá 07 Vestur fer at royna seg í Norra
ítróttur08-01-2018 - 19:21 - Jóanis Albert Nielsen
Mest leikandi, toppskjúttin og nú fyrrverandi liðskiparin hjá 07 Vestur, Holgar Durhuus, fer nú at royna seg uttanlanda. Holgar skal spæla við Hvik Halden, sum spæla í 4. bestu deildini í Norra.
Við 201 dystum og 62 málum er vestmenningurin samanlagt bæði mest leikandi og mest skorandi leikarin hjá 07 Vestur.
- Eg fekk bjóða at royndarvenja fyrst í decembur. Eg hugsaði ikki leingi um tað, og tók av. Eg roknadi ikki við at støði var so høgt, men tá eg kom til Halden so var tað hægri enn vænta, umstøðurnar vóru góðar og eru meira professionelar enn í Føroyum, eisini verður tad vant meir, sigur Holgar við jn.fo.
Víðari sigur Holgar: Planurin er at koma í 3 deild. Tað sum eisini ger hetta spennandi er at Halden liggur í einum góðum umhvørvi, har nógv feløg úr hægri deildum liggja rundanum. Tað kann geva møguleikar seinni.
Felagið er úr Halden í Østfold í landsynningspartinum av Noregi, heilt niðri ímóti svenska markinum. Kvik Halden er stovnað í 1906, og hevur vunnið ein størri heiður, júst fyri 100 árum síðan, í 1918, tá teir vunnu norsku steypakappingina. Kvik Halden spæla í 4. bestu deildini ("Norsk Tipping"-deildini) í Noregi.


text:
Árni Gregersen, ting.fo 28.05.2018 (14:20)
Flestu persónbilarnir eru Toyota
Føroyingar hava keypt nógvar bilar seinnu árini og eftir einari uppgerð frá Hagstovuni vísti tað seg, at um hálvan hendan mánaðin vóru 24.281 persónbilar í Føroyum.
Sum kanska fleiri hava lagt til merkis, so síggjast nógvir bilar av merkinum Toyota á vegunum. Teir eru eisini nógv flestir. Tilsamans koyra 4.651 Toyota-bilar á føroysku vegunum. Hetta er næstan dupult so nógvir, sum tað merkið, sum hevur næstflest bilar.
Tað er Citroen, sum hevur 2.482 bilar rullandi á vegunum. Nummar trý á listanum er Ford, sum hevur1930 bilar hoyrandi á vegunum.
Í streymoynni eru 1887 Topyota - í Eysturoynni 1280, Norðoyggjum 809, 364 í Suðuroy, 233 í Vágum og 78 í Sandoy.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Niels Petersen
16.07.2016 - 14:23
Tíðindi > Uttanlands - Yvirgangur
Sambært Ekstrablaðnum hevur yvirgangsfelagskapurin, Islamskur Statur nú tikið ábyrgdina av yvirgangsatsóknini í Nice í Fraklandi hóskvøldið.
Løgreglan hevur tikið nøkur fólk í samband við kanningararbeiðið, og ein teirra var kona 31 ára gamla tunisbúgvan.
84 fólk lótu lív í atsóknini, harav minst 10 vóru børn og ung. Harafturat blivu fleiri enn 200 skadd, og av teimum yvir 50 álvarsliga.
31 ára gamli maðurin koyrdi inn í mannamúgvuna, og helt fram at trumla fólk niður. Fleiri túsind fólk vóru á gøtuni og hátíðarhildu bastiljudagin, sum er franskur tjóðardagur.
Hann náddi at koyra heili tveir kilometrar, áðrenn hann bleiv dripin av løgreglufólki, og bilurin varð sostatt steðgaður.


text:
Tá vit ferðast runt landið til rennikappingar, kann tað mangan tykjast, sum ein stór familjuútferð, har allir familjulimirnir hittast kapping eftir kapping. Men hetta er bert partvíst rætt. Tí tað fer alla tíðina ein lítil útskifting fram í stóru rennifamiljuni. Og hyggja vit í ein úrslitalista, sum er tvey-trý ára gamal, varnast vit skjótt, at har eru nøkur nøvn, sum vit ikki síggja so ofta longur. Ella kanska als ikki.
So hóast nakrir rennarar kappast alt lívið, eru kanska fleiri rennarar, sum eru komandi og farandi. Og orsøkirnar til bæði at byrja og at enda kunnu vera so sera ymiskar. Eitt tiltak, sum hevur lokkað mangan rennaran út úr buskinum, er firmakappingin í flaggdagsrenningini hjá Bragdinum. Í 2001 høvdu teir hjá Shell í Havn mannað lið til flaggdagin, og hetta gjørdist startskotið hjá m.a. Steindor Hjaltalin til nøkur ár við nógvari rennivenjing og kappingum.
Saman við Trygva Hansen meldaði hann seg í Bragdið, og í nøkur ár luttóku teir í so at siga hvørjari kapping. Og aðrir starvsfelagar tóku skjótt undir. Hákun Djurhuus, Dorian Petersen, Jón Johansen og Palli Petersen sóust altíð onkustaðni rennandi. Steindor, sum er føddur í 1949, var sostatt farin um tey fimti, tá hann byrjaði at kappast. Framstigini vóru ógvuslig, og brátt rann hann góðar tíðir fyri sín aldur. Men sjálvandi var ikki lætt at kappast við rennarar í besta aldri.
Tá var tað, at Steindor byrjaði at tosa um at stovna ein serligan aldursbólk til teir eldru. Og soleiðis kom í lag, at vit í dag hava teir sera væl umtóktu veteran- og nú eisini superveteranbólkarnar, sum ivaleyst eru við til at gera kappingarnar stuttligari fyri øll. Og Steindor vann eisini mangt eitt heiðursmerki. Fyrst í veteranbólkinum, og seinni hjá superveteranunum.
Steindor við bronsumerkinum eftir Vetrarkapping í Havn er klárur at rætta lógvatak við Jens R. Weihe og Óla Olsen.
Fyri fýra árum síðani varð Steindor uppsagdur hjá Magn. Hetta bleiv ein tung tíð at koma ígjøgnum, og hugurin at venja hvarv. Ella tað var kanska meira orkan at venja, sum hvarv. Hugurin var har. Onkuntíð fór hann á rennibandið í Bragdarhúsinum at venja. Men eftir bara nakrar heilt fáar hundrað metrar, fór hann av bandinum og í bað. Hetta hendi fleiri ferðir, inntil hann gavst heilt. Í dag venur Steindor í Yndi. Hann venur bæði á rennibondunum og styrki á teimum ymisku maskinunum. Tað kann enn henda, at hann gevst at renna eftir einari løtu, men hann er ikki so mótfallin longur. Spurdur um vit síggja hann aftur til kappingar, er hann ikki heilt noktandi. Hann hevur m.a. hugsað um at koma við til HM í ½ maraton.
FÍF takkar Steindor fyri prátið við ynskjum um eini gleðilig jól, og vit vóna hann aftur ferð at finna gleðina við at renna.


text:
Hallur av Rana 09.09.2015 (16:07)
Annika Olsen tikið seg úr Fólkaflokkinum
Annika Olsen, tingkvinna fyri Fólkaflokkin, hevur í dag sent fjølmiðlunum fylgjandi skriv, har hon boðar frá, at hon tekur seg úr flokkinum.
Í dag hevur undirritaða boðað leiðsluni í Fólkaflokkinum frá, at eg ikki longur eri limur í Fólkaflokkinum. Orsøkin til hesa avgerð er, at flokkurin og eg ikki draga somu politisku línu, og eg kenni meg ikki aftur í politisku dagsskránni, sum leiðslan stendur fyri.
Orsøkin til, at eg á fyrsta sinni stillaði upp fyri Fólkaflokkin vóru grundsjónarmiðini í stevnuskrá floksins, sum eg av heilum hjarta havi arbeitt og virkað eftir hesi seinastu áttu árini. Eg harmist um, at hendan stevna er fánað burtur í førda politikkinum hjá flokkinum, og tí er best, at eg traðki aftur, heldur enn at halda áfram at skula vera í andsøgn við tann politikk, sum leiðsla floksins stendur fyri.
Hóast eg persónliga fekk eitt sera gott val, kann úrslitið av løgtingsvalinum ikki tulkast øðrvísi enn at tey, sum stuðla leiðslu floksins og førda politikkin, vunnu valið, meðan liberali vongurin fall.
Eg harmist um at skula siga farvæl við ein flokk, eg havi verið sera góð við, og sum eg stolt havi umboðað. Eg takki somuleiðis so hjartaliga øllum tykkum, sum hava stuðlað mær í Fólkaflokkinum øll hesi árini.
Annika Olsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nú minni enn 2 vikur eru eftir til Long Beach marathon verður skoti í gongd, má eg viðganga at eg eri rættuliga spentur, og ikki frítt at fjáltur er komin á meg.
Seinast eg bjóðaði teimum 42,2 km av var 4. september 2011 til Tórshavn Marathon, men endaði tað við at eg mátti gevast aftaná 21 km, eg var tá komin inn í Kaldbaksbotn. Eg lá nr. 3, aftanfyri Hallur og Eirik, tað var hart at síggja øll fara framvið. Eg kann líka skoyta uppí at tað er fyrstu og einastu ferð eg eri givin til eina kapping, so tit kunnu ætla tað var hart.
Seinast eg gjøgnumførdi eitt marathon var 7. november 2010 tá eg luttøk í New York marathon og megnaði eg tá at renna 3:00:16, hevði so avgjørt ælta at koma undir teir magisku 3 tímarnir. Einans 17 sek skilti meg frá tí dreyminum. Men New York marathon var fantastiskt.
Eg havi ikki vant líka nógv, sum fyri 5 árum síðan, men tó, sum tit síggja á myndini niðanfyri so havi eg spakuliga økt um venjingarmongdina, og í september havi eg klára at renna meira enn 300 km. Seinast eg rann meira enn 300 km var í august mánað 2011, beint áðrenn Tórshavn Marathon.
Tá vigaði eg bert 66 kg, í dag hevur vektin snýkt seg uppá 72 kg. So fortreytirnar eru langt frá tær somu, og so ikki at gloyma árini sum eru vorið fleiri. Komandi ár um eg havi lív og heilsuna so rundi eg 50.


text:
Í sambandi við, at tað er 100 ár síðani Ísland gjørdist sjálvstøðugt, var formaðurin í danska Fólkatinginum, Pia Kjærsgaard, boðin til Íslands at halda røðu fyri Íslendska Altinginum í gjár.
Fyri at mótmæla úttalilsir hjá Kjærsgaard um m.a. muslimar og tilflytarar, avgjørdi Helga Vala Helgadóttir úr sosialdemokratiska flokkinum Samfylkingin, at reisa seg og fara úr salinum, meðan Pia Kjærsgaard helt røðu, meðan limir hjá Piratunum høvdu avgjørt ikki at møta upp í tinginum.
"Tað er harmiligt, at ein av fremstu umboðunum fyri hatur móti útlendingum í Evropa skal fáa loyvi at halda røðu á hesum degi," segði formaðurin í Samfylkingin, Logi Einarsson, sambært Politiken.
"Tað er rætt, at Piratarnir ikki vildu luttaka, men eg kann ikki gera nakað við, at summi eru óuppdrigin og ikki duga at skilja, at tá man bjóðar fólkatingsformanninum og ikki mær persónliga, er tað í veruleikanum ikki ein eyðmýking av mær. Tað gongur útyvir alt Danmark. (...) Slíkt kann ikki góðtakast," segði Pia Kjærsgaard sambært TV2.


text:
Jan Müller
24.10.2017 - 12:39
Fyri ikki minni enn 16 mia. kr. hevur oljufelagið Aker BP keypt ognirnar hjá amerikanska oljufelagnum Hess á norska landgrunninum. Við keypinum verður Aker BP einasti eigari av risastóra oljufeltinum Valhall.
Aker BP er eitt av teimum nýggju oljufeløgunum á norska landgrunninum. Feløgini gjørdu fyri fáum árum síðani av at leggja saman og verður miðjað móti at gera felagið til eitt tað størsta óhefta leiti- og framleiðslufelagið í Norra.
Hess, sum er ein gamal kenningur frá leitingini við Føroyar, hevur fyri stóran part selt sínar ognir í hesum partinum av heiminum, eitt nú vestan fyri Hetland, har tað í síni tíð var eitt av undangongufeløgunum.


text:
Orð og lag: John W. Peterson
Týtt: Líggjas á Váli
1. Á ein kross teir negldu Jesus,
áh, hvør stór var líðing hans!
Særd og blóðig var hans panna,
bar hin hvassa tornakrans.
Niðurlag: Tað var krossi á
har á Golgata,
Jesus doyði fyri meg.
Skuldin goldin varð
har hjá tær og mær,
Jesus tók tað alt á seg.
2. Millum brotsmenn har á krossi
– hóast Sonur Guds er hann –
varð hann taldur millum teirra,
– har tók syndarinnar bann.
3. Slíkur kærleiki ei metast
kann við nakað foldum á.
Tá vit hann í Himli síggja,
skal hann allan lovsong fá.


text:
Gudleys og Gudloysi. Hvat vilja vit?
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Bing cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Gudloysingar hava ein image-trupulleika fyri tíðina. Vit eru frustrerað. So øgiliga frustrerað yvir hvat gongur fyri seg í almenna rúminum. Tað frustrerar okkum at síggja, hvussu átrúnaður forpestar kjakið um so mikið týdningarmikil ting sum barnauppaling, ræðið hjá kvinnum yvir egnum kroppi og undirvísing í skúlunum. Tað frustrerar okkum, at hoyra trúgvandi fortelja okkum, hvat *vit* trúgva og halda. Tað frustrerar okkum at hoyra um, hvussu kristni meirilutin følir seg forfylgdan og hóttan. Tað sigur seg sjálvt, at okkara frustrasjón má koma út onkursvegna. Og ein máti at gera hetta, er at gera gjøldur burturúr meiningunum hjá hartrópandi minnilutanum av kristnum.
Eg dugi væl at síggja, hví hetta er problematiskt og hví summi kristin føla seg órættvíst viðfarin. Eg veit eisini at summir, kanska meira tolnir, gudloysingar ikki føla seg (more…)


text:
Tilmelding til Ráðstevnu
Ráðstevnan "Nordiske kvinder mod vold" verður á Hotel Føroyum dagarnar 25.- 27. august. Árliga ráðstevnan skiftist millum luttakaralondini.
Luttakarnir á ráðstevnuni vóru frá byrjan starvsfólk og sjálvboðin á kreppumiðstøðum, incest- og kvinnuráðgevingum. Tað er nú víðka til onnur við áhuga innan sosiala økið.
Fjølbroytta skráin finnst undir kunning.
Tilmelding fer fram í Kvinnuhúsinum á tlf. 31 72 00 ella á telduposti: post@kvinnuhusid.fo innan mánadagin 14.august.
Luttøkugjaldið er kr. 2.000,-. Við í luttøkugjaldinum eru máltíðir. Gjaldið skal flytast á kontonr. 9181 149.896.9 í Føroya Sparikassa.


text:
Opiš hśs
Opiš hśs fyri ung frį 7. flokki og uppeftir er hvųrt leygarkvųld kl. 21.00 ķ Betesda.
Har er ymiskt į skrįnni, t.d. borštennis, bob, boršspųl og prįt. Okkurt leskiligt er afturviš.
Kl. 23.00 er ein stutt andakt.
Endamįliš
Vit vilja leiša tey ungu til Harran!
Vit vilja koma at kenna tey ungu ķ Klaksvķk.
Vit vilja leggja eitt grundarlag fyri tey ungu.
Vit vilja menna teirra hugsunarhįtt, bęši kreativt og viršiligt.
Vit vilja hava ein evangeliskan bošskap til teirra, bęši gjųgnum
andaktina og sum fyrimyndir.
Vit vilja fįa tey upp ķ ungdómsarbeišiš, so tey kunnu taka viš įbyrgd.
Ųll skulu kenna seg sum ein part av tķ, iš gongur fyri seg ķ opiš
hśs.


text:
Livar Nysted
Livar Nysted (føddur 1970) úr Hvannasundi er føroyskur havrógvari, sum gjørdist kendur í Føroyum og kring heimin, tá hann saman við Leven Brown, skipara, Don Lennox og Ray Carroll setti tvey nýggj heimsmet, tá teir róu tvørtur um Norður Atlantshavið vit bátinum Artemis Investments úr New York í USA til St. Mary í Scilly Oyggjunum, tað gjørdu teir á sumri 2010.[1] Livar var boðin við á nýggja ævintýraferð tvørtur um Indiska havið, teir skuldu rógva úr Perth í Avstralia til Afrika við bátinum Sara G.[2] Teinurin ið rógvast skal er 7000 km.[3] Henda ferðin bleiv tó av ongum, tí báturin, La Mondiale, sum teir skuldu rógva við, bleiv vrak undir einum øðrum túri við øðrum rógvarum. Tíbetur kláraðu allir at koma undan við lívinum. Tað gekk ikki long tíð, so fann Livar aðra loysn, hann slapp við á ein túr tvørtur um Suður Atlantarhavið, har ætlanin er at seta nýtt heimsmet. Teir løgdu frá landi hin 18. januar 2013 úr Puerto de Mogán, Grand Kanaria, og hildu leiðina allan teinin til Port Saint Charles, Barbados. Aftur hesaferð var tað Leven Brown, sum varð skipari. Leven hevur sjálvur bygt bátin, sum teir róu við. Báturin eitur Avalon.[4] Livar og teir høvdu ymiskir óvantaðir trupulleikar á ferðini, nakrir skaðar hendur við bátinum, eitt nú brotnaði kjølurin tvær ferðir, teir høvdu ein eyka við og aðru ferðina fingu teir umvælt skaðan. Ein annar trupulleiki var, at teir høvdu mótvind allan vegin og at streymurin eisini var ímóti. Teir megnaðu tí ikki at seta heimsmet, men teir vóru álíkavæl sera nøgdir við túrin, tí teir kláraðu at gjøgnumføra túrin hóast trupulleikar av ymiskum slag.
Umframt at vera havrógvari er Livar eisini sjómaður, fór til sjós longu 15 ára gamal. Hann hevur tikist við annan ítrótt enn rógving, hann hevur spælt flogbólt og íðka judo. Harumframt fæst Livar eisini við listamáling. Havið er mest nýtta myndaevnið, tá Livar málar.[5] Livar er giftur við Svannu og eiga tey 4 børn, tey eru: Jóna, Joan, Tóra og Ronja.[6]
Innihaldsyvirlit
- 1 Lívsleiðin innan rógving
- 1.1 Við tRio tvørtur um Indiska Havið í 2013 - Nýtt heimsmet
- 1.2 Tvørtur um Suðuratlantshavið í 2013 við Avalon
- 1.3 Setti tvey heimsmet í 2010
- 1.4 Ein roynd at rógva um Atlantshavið við La Mondiale í 2009
- 1.5 Fyrstu royndirnar innan havrógving í 2003 og 2005
- 1.6 Trífaldur FM vinnari í føroyskum kappróðri
- 2 Keldur
- 3 Slóðir úteftir
Lívsleiðin innan rógving[rætta | rætta wikitekst]
Við tRio tvørtur um Indiska Havið í 2013 - Nýtt heimsmet[rætta | rætta wikitekst]
Livar og tveir aðrir høvdu ætlanir um at rógva tvørtur um Indiska Havið í einum báti við bert trimum rógvarum.[7] Ein av rógvarunum er ein libanesi, Maxime Chaya, sum er ein ævintýrari og hevur roynt alt møguligt, eitt nú var hann fyrsti libanesi, sum klintraði upp á Mount Everest.[8] Triði rógvarin er breti og eitur Stuart Kershaw. Ferðin um Indiska Havið byrjaði 9. juni 2013. Alt gekk gott teir fyrstu dagarnar, ymiskir trupulleikar vóru á ferðini, hin 15. juni var okkurt galið við vatngeranum umborð. 19. juni høvdu teir enn trupulleikar við vatngeranum, og nú vóru eisini trupulleikar við manglandi streymi. Vindmyllan virkaði ikki sum hon skuldi, teir høvdu eisini sólpanelir umborð, men tað hevði verið yvirskýggjað, og tí høvdu hesir ikki framleitt nakran serligan streym henda fyrsta partin av túrinum. Hin 23. juni høvdu teir mótvind og stóra aldu, og høvdu ligið við drívakkeri í tveir dagar, uttan at rógva. Men teir róku tó tann rætta vegin móti Mauritius. Eitt gott sum hendi, meðan teir lógu við drívakkeri, var at Livar tá fekk góðar stundir til at hyggja nærri eftir vatngeranum, og helt at okkurt sá eitt sindur løgi út, hann býtti so um uppá okkurt og stytti onkra slangu, og so fór hann at virka aftur sum hann skuldi. Hann var nokk feilmonteraður, sá tað út til.[9] Hin 22. juni høvdu teir róð 1200 km.[10] Tað seinasta strekkið hjá Livari og teimum móti Mauritius gekk sera væl, teir høvdu undanvind og komu langt fram á leið. Hin 5. august 2013 komu teir leiðina fram. Teinurin hevði tá tikið 57 dagar, 15 tímar og 49 minuttir, og tað var nýtt heimsmet.[11]
Trý heimsmet vóru sett á túrinum[rætta | rætta wikitekst]
Livar setti í alt trý heimsmet á hesum túrinum. Í november 2013 fekk Livar trý próg um nýggj heimsmet, sum hann hevði sett á túrinum, havav átti hann tað eina einsamallur. Heimsmetini vóru hesi:
- Heimsmet fyri at hava róð skjótast um Indiahav
- Heimsmet fyri at hava róð saman við bara tveimum øðrum rógvarum um Indiahav sum teir fyrstu
- Heimsmet fyri at hava róð tvørtur um tvey høv sama ár[12]
Tvørtur um Suðuratlantshavið í 2013 við Avalon[rætta | rætta wikitekst]
Í januar og februar 2013 róði Livar saman við 7 øðrum tvørtur um Suðuratlantshavið við bátinum, Avalon, sum skiparin, Leven Brown hevði smíðað. Endamálið við túrinum var fyrst og fremst at gjøgnumføra túrin, og hartil var so ein vón um at seta nýtt heimsmet eisini. Túrurin byrjaði hin 18. januar 2013 úr Puerto de Mogán í Grand Kanaria og endaði hin 22. februar 2013 kl. 7:51 á Barbados. Kona Livar og systir hansara vóru har og tóku ímóti teimum. Teir høvdu havt mótvind og mótstreym allan vegin, og tekniskir trupulleikar við bátinum eisini, t.d. var kjølurin brotnaður tvær ferðir, men hóast alt hetta, so kláraðu teir at gjøgnumføra túrin uppá 32 dagar, 12 tímar og 41 minuttir. Teinurin ið teir róðu var umleið 5000 km.[13] Tá Livar kom aftur til Føroya hin 1. mars 2013, skipaði Hvannasunds kommuna fyri móttøku í Skúlanum á Fossanesi.[14]
Setti tvey heimsmet í 2010[rætta | rætta wikitekst]
Livar Nysted, Don Lennox, Leven Brown og Ray Carroll settu tvey heimsmet, tá teir róðu úr New York til Scilly Oyggjarnar í Stóra Bretlandi í juli 2010. Fyrra metið settu teir 29. juni 2010, tá teir róðu 188 km á 24 tímar, metið var fyri strekkið róð uppá eitt døgn fyri bátar við 4 rógvarum. Gamla metið var 178 km (111 míl) - Nýggja metið, ið Livar, Leven, Ray og Don hava sett er 188 km (117 míl). Heimsmetið er galdandi fyri Norður Atlanshavið.[15] Seinna heimsmetið settu Livar og teir, tá teir komu til Scilly Oyggjarnar 31. juli 2010, ferðin úr New York til Scilly Oyggjarnar tók teimum 43 dagar, 21 tímar og 26 minuttir. Tveir norðmenn áttu gamla metið, sum teir settu 114 ár áðrenn Artemis við Livari Nysted, Brown, Lennox og Carrol. Norðmenninir George Harbo og Frank Samuelson róðu sama teinin á 55 dagar og 13 tímar, tað var í 1896.[16]
Ein roynd at rógva um Atlantshavið við La Mondiale í 2009[rætta | rætta wikitekst]
Livar Nysted var ein av manningini umborð á róðrarbátinum La Mondiale, sum gjørdi eina roynd at rógva tvørtur um Suður Atlantshavið. Teir noyddust at gevast, tí at róðrið brotnaði.[17]
Fyrstu royndirnar innan havrógving í 2003 og 2005[rætta | rætta wikitekst]
Í 2003 gjørdu Livar og nakrir aðrir føroyingar eina roynd at rógva til Hetlands í føroyskum árabáti. Tað gekk ikki eftir vild, og teir máttu gevast eftir 24 tímar. Hetta var fyrstu ferð, at Livar royndi veruliga havrógving millum lond. Í juli 2005 royndi Livar aftur at gera henda túrin, tó ikki við somu manning sum í 2003. við føroyska kappróðrarbátinum Havrenningi, teir vóru fýra menn ið róu henda túrin. Ongin annar hevði fyrr róð úr Føroyum til Hetlands í kappróðrarbáti. Ove Joensen rói henda teinin í báti, men tað var ikki kappróðrarbátur. Teinurin, ið Livar og teir skuldu rógva var 180 fjórðingar úr Klaksvík til Aith í Hetlandi. Túrurin royndist betri enn í 2003, men teir komu ikki allan vegin fram til Hetlands. Átjan fjórðingar úr landi, tá teir sóu land, var veðrið so ótespuligt og aldan so høg, at teir vóru noyddir at biðja MRCC støðina í Føroyum um hjálp, teir spurdu MRCC um teir kundu fáa bát úr Hetlandi at fylgja teimum síðsta teinin, fyri at vera á tryggu síðuni. Skipið frá Shetland Coastguard sum kom ímóti teimum fyri at hjálpa teimum hevði tó ikki tíð til at fylgja teimum meðan teir sjálvir róðu, so teir fingu tvinnir kostir í at velja, antin at halda fram uttan hjálp ella at verða sleipaðir inn av skipinum Charles Lidbury hjá Hetlendsku sjóverjuni. Eftir at teir fýra høvdu tosað um hvat ið teir skuldu gera, valdu teir tryggu loysnina. Túrurin lærdi teir nógv, og teir fingu nógvar góðar og spennandi upplivingar. T.d. svam bóghvítuhvalur beint framvið borðinum á Havrenningi. Einferð fingu teir heita súpan frá manningini á Draganum, ein dagin fingu teir heit seyðarhøvd og eplir frá bátinum Turið úr Suðuroy. Ein dagin komu teir mitt ímillum tveir partrolarar, men alt spældi væl av.[18]
Trífaldur FM vinnari í føroyskum kappróðri[rætta | rætta wikitekst]
Livar Nysted hevur tríggjar ferðir vunnið FM heitið í kappróðri í Føroyum, tað var í 2001, 2004 og 2007.[19]
- 2001 FM vinnari við Nevinum Reyða, 8-mannafør menn, Klaksvíkar Róðrarfelag
- 2004 FM vinnari við Sundabátinum, 6-mannafør menn, Norðdepils-Hvannasunds Róðrarfelag
- 2007 FM vinnari við Eysturoyingi, 10-mannafør menn, Kappróðrarfelagið NSÍ
Keldur[rætta | rætta wikitekst]
- ↑ Aktuelt.fo, Nú fer Livar avstað aftur
- ↑ Kringvarp.fo, Livar Nysted fyrireikar túr yvir Indiskahavið
- ↑ Filmur á YouTube, My life as a rower 2, eftir Livar Nysted
- ↑ Trip.fo Skiparin er á Puerto de Mogan
- ↑ Nordlysid.fo, Vit eru stolt av at eiga teg Livar, Røðan sum Veronika Petersen, borgarstjóri helt fyri Livar Nysted á móttøku í Hvannasundi tann 5. august 2010
- ↑ Trip.fo Um Livar
- ↑ Eystportal.fo Túrurin skuldi verða úr Perth, Avstralia til Mauritius, teinurin er umleið 6.500 km. Livar Nysted og hinir báðir byrjaðu at rógva í Indiskahavinum 9. juni 2013
- ↑ Samrøða í útvarpinum hjá Kringvarpinum 18. apríl 2013, sum Solby Kristiansdóttir gjørdi við Livar.
- ↑ Livar.trip.fo
- ↑ Aktuelt.fo 48 tímar í drívakkeri
- ↑ in.fo, Livar fegnast um heimsmetið
- ↑ Aktuelt.fo, Prógvini hjá Livari komin fram
- ↑ Aktuelt.fo Livar komin á mál
- ↑ Aktuelt.fo Livar skal heiðrast í kvøld
- ↑ Trip.fo, Nýtt heimsmet sett!
- ↑ BBC.co.uk, Artemis rowing crew smashes transatlantic record
- ↑ Dailyrecord.co.uk, blaðgrein, skrivað hevur Paul O'Hare, blaðmaður
- ↑ Trip.fo, Túrurin til Hetlands í 2005
- ↑ OceanRowEvents.com, Artemis Ocean Rowing, THE ARTEMIS NORTH ATLANTIC CHALLENGE 2010, The Team.


text:
Førleikaprógv, sum skipsatstøðari, fulltikin dekkari og fulltikin motormaður
Mynstring sum fulltikin dekkari eftir 1. januar 2017
Eftir 1. januar 2017 skulu sjófólk, sum gera tænastu sum fulltikin dekkari við havfarandi handilsskipum til støddar 500 BT ella meira, hava førleikaprógv sum fulltikin dekkari.
Hetta merkir, at sjófólk, sum ikki hava neyðugu førleikaprógvini 1. januar 2017, ikki kunnu mynstra sum fulltikin dekkari á omanfyrinevndu skipum.
Mynstring sum fulltikin motormaður eftir 1. januar 2017
Eftir 1. januar 2017 skulu sjófólk sum gera tænastu sum fulltikin motormaður við havfarandi handilsskipum við framtøkumegi á 750 kW ella meira hava førleikaprógv sum fulltikin motormaður.
Hetta merkir, at sjófólk, sum ikki hava neyðugu førleikaprógvini eftir 1. januar 2017, ikki kunnu mynstra sum fulltikin motormaður á omanfyrinevndu skipum.
Umsókn
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla eina umsókn og senda Sjóvinnustýrinum hana við telduposti til fma@fma.fo ella við vanligum posti.
Oyðublað: Umsókn um sjóvinnubræv ella førleikaprógv
Flóðkort: Fultikin skipsatstøðari við handilsskipum Fultikin dekkari við- handilsskipum Fultikin motormaður


text:
Dópur
Í kristna dópinum ímyndar vatnið, at sálin í tí, sum trýr, verður reinsað. Orðið dópur er úr fornsaksiska orðinum dopi, sum merkir at dyppa niður. Upprunaliga er tað ikki ein kristin siður at dyppa barnið í vatn, tá ið tað fær navn, men ein norrøn forkristilig siðvenja, sum er knýtt at Óðinstrúnni. Áðrenn trúbótina var vanligt at dyppa barnið heilt undir í vatni. Í dag er vanligt at lata vatn í høvdið á barninum. Aðrar trúarrørslur til dømis Brøðrasamkoman hevur ikki barnadóp, men vaksnamannadóp.


text:
Orð og lag: Jonas Pettersen
Týtt: Kajfinn Hammer
1. Her einans í vón til Guð mín sál gerst nøktað,
Hann leiðir meg trygt Sín veg, meg væl vil røkta;
Hann eina mín Klettur er, har sál mín hvílur,
tá stormurin kemur nær, Hann til mín smílir.
2. Hans Navn er so trygg ein borg, sum lívd mær gevur,
tað skýli í neyð og sorg mær givið hevur;
har nær meg ei freisting tung, ei myrkrið svarta,
tí Jesus Hann gevur frið til sorgtyngt hjarta.
3. O, upphavsins sæla skjól, mín Frelsuklettur,
nú lívsæla Orð Títt eg bert trái eftir;
í mótgongd, í sakni, neyð eg gleði eigi,
í storminum trygga havn, – á, vegur greiði!
4. O, Klettur, sum klovin varð, tá meg Tú vardi,
til frelsu mær varð, tá her Tú ei Teg spardi.
Lat stormin bert leika í her fyri stavni,
eg kenni meg tryggan tó í Klettsins Navni!


text:
Tíðindaskriv frá Svimjisambandi Føroya
Nú mánamorgun 9. august byrjar evropameistarastevnan í svimjing á langgeil, sum í ár er í Budapest í Ungarn. Fyri Føroyar luttaka Pauli Ø. Mohr og Pál Joensen, á hesi fyrstu veruliga stóru altjóða svimjistevnu eftir at superdraktirnar eru burtur.
Kappast verður í sjey dagar til og við sunnudagin 15. august, við innleiðandi riðlum um morgunin og finalum um kvøldið. Føroyingarnir báðir kappast hesar dagar:
- Mánamorgun 9. august: Pauli Ø. Mohr innleiðandi 50 firvald
- Týsmorgun 10. august: Pál Joensen innleiðandi 1500 frí, finalan verður svomin mikudag
- Hósmorgun 12. august: Pauli Ø. Mohr innleiðandi 100 frí, og Pál Joensen innleiðandi 800 frí, finalan verður svomin fríggjadag
- Fríggjamorgun 13. august: Pauli Ø. Mohr innleiðandi 50 bringu
- Leygardag 14. august: Pauli Ø. Mohr innleiðandi 50 frí
Torført er at meta um útlitini, nú sonevndu superdraktirnar eru burtur. Hetta verður av teimum kønu mett at vera mest opna evropameistarastevnan síðani mitt í 90-unum, og tað sæst eisini aftur á luttøku hjá fjølmiðlunum, ið er tvífaldað í mun til seinasta EM í Eindhoven í 2008.
Pauli er rættiliga langt frá at svimja seg víðari til finalu, og hevur tí serliga føroyskt met sum mál. Pál er sambært startlistanum styrkismettur nakað frá finaluplássunum, men spurningurin er hvussu eftirfarandi tann listin er. Ein munur á Pál og hinum er millum annað, at hinir hava verið noyddir at trappa niður til sína lokalu úttøkustevnur til EM, har Pál longu við byrjan av árinum hevði klárað kravtíðirnar hjá føroyska svimjisambandinum. Og hartil hava summir meldað til við tíðum frá tíðini við superdraktum, har tíðirnar hjá Pál eru frá í ár.
Á altjóða støði er hendan stevna eisini sera áhugaverd, við tað at hon fer at gera greiðari hvør heimspartur ið dominerar, nú eftir at hesar superdraktir eru burtur. Amerikanarar hava havt sína stóru kapping, avstraliarar og kinesarar eisini sína, so nú er Evropa eftir. Um eina viku eru vit klókari, hvør heimspartur, og serliga hvørjir svimjar, ið eru ovast nú OL í London nærkast.
Til ber at síggja evropameistarastevnuna beinleiðis á Eurosport, bæði frá innleiðandi kl 08:30 og finalum kl 16:00, føroyska tíð. Hartil ber til at fylgja við úrslitunum beinleiðis á www.omegatiming.com, og á www.svimjing.com/live
Við í ferðalagnum eru eisini Jón Bjarnason venjari, Thurid Kjærbo fysioterapeutur og Rókur í Jákupsstovu ferðaleiðari. Jon Hestoy er eisini í Budapest, sum altjóða yvirdómari í havsvimjing.
Vegna Svimjisamband Føroya
Rókur í Jákupsstovu


text:
Uganda
Uganda (enskt; Republic of Uganda, swahili; Jamhuri ya Uganda), ella Lýðveldið Uganda er stórt land í Eysturafrika við umleið 36 mió. íbúgvar.
Innihaldsyvirlit
SøgaRætta
Tá ið farið var at leggja jarnbreytir í 1931, fingu túsundtals ugandarar arbeiði. Í Uganda fekk jarnbreytafelagið sær eisini arbeiðarar úr Asia, sum vórðu sendir heimaftur, tá ið arbeiðið varð liðugt.
Fyri tað, at Uganda loysti frá Bretlandi, var tað ríkt land. "Perlan í Afrika" kallaði kendi politikarin Winston Churchill tað. Men í 1986 var landið oyðilagt og á húsagangi. Frá 1971 til 1979 stýrdi rái einaræðisharrin Idi Amin landinum. Túsundtals menniskju vórðu jagstrað og myrd. Evropearar og ásiatar vórðu riknir av landinum, og hald varð steðgað, tá ið umheimurin varnaðist, hvussu rotið og harðrent Idi Amin-stýrið var. Í 1979 varð Idi Amin rendur frá og flýddi, men viðurskiftini batnaðu ikki fyrr enn í 1986, tá ið Yoweri Museveni kom til valdið og gjørdist forseti í landinum. Uganda stríðist nú við at endurreisa búskapin og fáa í gildi fólkaræðiliga stýrisskipan.
BúskapurRætta
ÍdnaðurRætta
OljuvinnaRætta
Í Uganda eru ovurstórar nøgdir av olju funnar, og í 2009 byrjar beinhørð kapping millum heimsins størstu oljufeløg, ið síggja sær møguleika fyri vinningi í landinum. Startskotið til hetta var í januar 2009, tá kanadiska oljufelagið Heritage Oil fann tað, sum helst er størsta fund á landi sunnanfyri Sahara. Hetta fund ber heitið "Giraffe 1", og metingin sigur, at har finnast í minsta lagi 400 milliónir tunnur av olju. Síðan hava útlendsk oljufeløg funnið tíggjutals onnur fund har vesturi í Uganda. Til samanberingar kann nevnast, at í sjeytiárunum vóru oljufundini í Norðsjónum 400 milliónir tunnur. Nýggjasta metingin haðani er, at umleið 20 milliónir tunnur eru eftir, áðrenn liðugt er við olju úr Norðsjónum. Kandiska Heritage Oil hevur borað átjan brunnar í Uganda, og í øllum brunnunum varð olja funnin. Síðsta oljufelag, ið fann olju í Uganda, var írsk-bretska Tullow Oil í august 2009. Hetta felag metir, at minst 700 milliónir tunnur eru í vestara partinum av Uganda.
PolitikkurRætta
MannarættindiRætta
SamkyndRætta
Tingið í Uganda hevur fyrireikað eina lóg, sum loyvir mismuni og hatri mótvegis samkyndum, tvíkyndum og transpersónum. Lógin, ið verður rópt Anti-Homosexuality Bill hevur verið ávegis síðani 2009. Umrødda lógin heimildar mismuni mótvegis teimum, ið eru, ella kunnu hugsast at vera, samkynd. Núverandi revsilóg í Uganda forbjóðar longu, at fólk av sama kyni eru saman kynsliga, men nýggja lógaruppskotið er nógv meira víðgongt. Lógaruppskotið leggur upp til deyðarevsing fyri provokerandi samkyndleika, ger tað revsivert, um man ikki innan 24 tímar fráboðar, at man veit um ein samkyndan og kann geva sjey ára fongsulsrevsing fyri at arbeiða fyri rættindunum hjá samkyndum, tvíkyndum ella transpersónum. Sudan, Jemen, Móritania, Iran og Saudiarábia hava longu sett deyðarevsing í verk fyri samkyndleiki [1].
Í Uganda verður arbeitt við einari lóg, sum skal gera tað revsivert við deyðadómi at vera samkyndur við HIV, og revsivert við lívlangari fongsulsrevsing at gifta seg við einum av sama kyni. Barack Obama hevur kalla lógaruppskotini andstygilig, men mest víðgongdu røddirnar í Uganda vilja enn gera lógirnar veruleika. Uganda samtykti í 2014 eina lóg sum ger at samkynt kunnu revsast við upp til lívlongum fongsli. Lógin ger tað eisini revsivert ikki at melda tann sum er undir illgruna fyri at vera samkyntur í Uganda, og lógin er fordømd av so at siga øllum Vesturheiminum. Noreg og USA hava millum annað steðga allari peningaligari hjálp til landið. Allir samkyntir ugandarar fáa friðskjól í Skotlandi [2].


text:
Eitt samt býráð hevur avgjørt, at tað verður Tórbjørn Jacobsen, sum avloysir Magnus Rasmussen, borgarstjóra, sum leggur frá sær 1. januar 2016, nú hann er valdur inn á Føroya Løgting.
Tórbjørn Jacobsen varð fyrstu ferð valdur í Runavíkar býráð á valinum í 2012 og hevur hetta skeiðið verið varaborgarstjóri og formaður í Teknisku nevnd.
Nú, Tórbjørn Jacobsen verður borgarstjóri, fer hann í farloyvi sum havnameistari við Runavíkar havn.
Eitt samt býráð hevur eisini gjørt av, at nýggjur varaborgarstjóri verður Helgi L. Petersen.
25.09.2015
Tórbjørn Jacobsen verður nýggi borgarstjórin í Runavíkar kommunu
Eitt samt býráð hevur avgjørt, at tað verður Tórbjørn Jacobsen, sum avloysir Magnus Rasmussen, borgarstjóra, sum leggur frá sær 1. januar 2016, nú hann er valdur inn á Føroya Løgting.


text:
Listaárið ið fór - 2016/
Her í Dýnujakkalandi eru vit øll nøgd - serliga tí vit hava so góð listafólk. Áðrenn vit vita av er eisini hetta Harrans árið farið í søguna, tá vit hyggja aftur á 2016, varnast vit, at tað var fult av list.
Á føðingardegi William Heinesens, tann 15.januar varð avdúkað, at Annika Hoydal, tónaskald, sjónleikari, mentanarmiðlari og sangarinna var uppiborni móttakarin av ársins mentanarvirðisløn. Tað var gott og upp á tíðina. Andrias Høgenni, filmslistamaður fekk Virðislønina til Ung listafólk og J.P. Gregoriussen, arkitektur fekk Heiðursgávu Landsins fyri sítt stóra arbeiði innan byggilistina. Í februar frættist, at Eivør Pálsdóttir hevði fingið 3 ára starvsløn; hetta er ein íløga frá almennu Føroyum, sum heilt vist fer at bera ávøkstur, knubbaskjótingin gongur fyri seg javnt og samt. Hetta kundi staðfestast fleiri ferðir í brátt farna ári, m.a. á Kópakonuframførsluni, sum DR Big Band og DR Vokal Ensemble undir leiðslu av Geir Lysne høvdu í Norðurlandahúsinum í januar, har Eivør í grundini yvirstrálaði tey mongu dugnaligu framførandi. Seinni í ár fekk Eivør ta háttvirdu Danish Music Awards Jazz 2016 virðislønina fyri somu útgávu, At the heart of a Selkie. Tá Faroese Music Awards var hildið í mars, var Eivør ársins toppskorari við fimm heiðurslønum, og nummar tvey varð Annika Hoydal, ið vann tríggjar. Á klassisku síðuni vann Sunleif Rasmussen tvær FMA virðislønir. Harumframt var Studio Bloch eisini eitt slag av vinnara við tað, at tær flestu av vinnaraútgávunum eru upptiknar har.
Eins og undanfarin ár, hava føroysk listafólk varpað positivt ljós á heimlandið við at skara framúr uttanlands. Eivør hevur eitt nú framført eina ørgrynnu av vælumtóktum konsertum í eitt nú Rumenia og Týsklandi m.a. Teitur Lassen hevur havt fleiri fagnaðar framførslur í eitt nú New York og seinast í Buenos Aires. Olaf Johannessen hevur havt eitt fult bookað ár og í øllum leiklutum verður hann fagnaður og aftur í ár fekk hann donsku Reumert virðislønina fyri sín leiklut sum Puntila í leikinum við sama heiti í Det Kongelige Teater. Bæði Hans Pauli Olsen og Hansina Iversen hava havt serframsýning í Norðurbryggjuni í Keypmannahavn og í summar var framsýning við verkum hjá Rannvá Kunoy i Lundgren Gallery á Mallorca, eins og samrøða var við føroysku listakvinnuna í The Independent. Fleiri onnur listafólk hava gjørt vart við seg altjóða: Rúni Brattaberg, operasangari, Barbara í Gongini, sniðgevi, Heiðrikur á Heygum, fjøllistamaður og Sofía Nolsøe, sjónleikari, fyri at nevna nøkur og júst í skrivandi stund síggi eg, at Haphe, útgávan hjá Konni Kass er Album der woche hjá týska Radio Eins.
Tað hendi nógv innan sjónleik í 2016 í Føroyum, sum var karmur kring Norðurlendska Sjónleikafestivalin Dagarnir í mai. Tá var tann fagnaða og sera væl eydnaða norðurlendska uppsetingin av Veitsluni endurtikin. Marita Dalsgaard setti eisini nakað so fjart sum føroyska krígsluttøku á breddan við leikinum Jørðin er eitrað. Leikurin varð positivt ummæltur av m.a. Torbirni Jacobsen, sum skrivaði: “Leikurin er frágera góður, og tað, sum eg fegnist mest um, er, at Marita Dalsgaard hevur lagt seg eftir at brúka leikhúsini til at seta spekulatorin á fólki í gongd um evni, sum eiga at fáa eina rættiliga viðgerð, eina diagnosu og hareftir hóskiliga handfaring og heilsubót.”. Tjóðpallurin satsaði stórt uppá leikin, Havfrúgvin hjá Jóanesi Nielsen, sum Eyðun Johannessen leikstjórnaði. Talan var um ein klassiskan modernistiskan leik, ið var áhugaverdur og minst ein hálvan tíma ov drúgvur, men scenografiin var heilt óvanliga góð: “Pallmyndin byrjar beint har, sum hurðin gongur inn í teaterrúmið. Her er ein smøl gongd úr stáli, ið bæði minnir um leytaran umborð á einum skipi, men sum eisini alt fyri eitt gevur áskoðaranum eina likamliga kenslu av avmarkingum hjá honum, sum situr í rullistólinum...”. Í Perluni varð leikurin Einaferð var tað eg framførdur av Mariann Hansen og Duritu Dahl Andreasen við Búa Egason Dam sum leikstjóra, eitt modernað, feministiskt ævintýr ið tók áskoðararnar á bóli.
Nýggju myndirnar hjá Zachariasi Heinesen eru fevndar av einum serligum gyltum ljósi
Í Listasavni Føroya varð satsað uppá dygd fyri tað allarmesta við partvíst afturlítandi framsýningum við málningum hjá Zachariasi Heinesen og Anker Mortensen. Ta fyrrnevndu viðmældi eg við onkrum ávísum fyrivarni: “Far niðan í Listasavnið og hygg at einari mynd í senn soleiðis, at myndirnar við síðuna av ikki órógva, tá mást tú nokk so nær, tí tær 45 myndirnar á framsýningini eru ov nógvar til gamla salin. Uppheingingin er kronologisk og tematisk í støðum, men hon er ikki serliga harmonisk. Eg haldi heldur ikki, at myndaúrvalið er optimalt, onkur høvuðsverk mangla og sum heild eru ov nógv eldri verk við. Á sama hátt sum Ingálvur av Reyni er Zacharias Heinesen eisini ein listamaður, ið mennir seg sum árini ganga. Verkini í trýssunum og hálvfjersunum eru við onkrum undantaki ikki líka listarliga áhugaverd og sterk sum nýggju verkini, ið kundu verið hægri raðfest.”.
Framsýningin hjá Anker Mortensen var ómetaliga vøkur, eg skrivaði m.a.: “Íblásturin til verkini stavar frá minnum, sansaligum upplivingum í náttúruni av vindi og sól ella fuglasangi og frá bókmentum, frá yrkingum og aðrari myndlist. Hann byggir málningarnar upp av tjúkkum, kompaktum løgum av máling og av tunnum litfarrum, sum hevur við sær, at myndirnar ofta tykjast hava stóra og rúmliga dýpd. Rúmdin kann vera hvít, blá, grá, ljósareyð ella svørt og í hesum myndarúmi sveima ymsir lutir, skap, symbol, tekin og formar, ið á poetiskan, abstraktan hátt røra okkum inn á sálina. Uppi á balkongini í Listaskálanum hanga hvítu myndirnar við teirri fínu Kingomyndini fyri endan, har vit síggja eina gula melodilinju lýsa sær veg gjøgnum zink- og titaniumhvíta támið, her hanga eisini sveimandi myndirnar av sangsvanunum og av mánadúgvunum. Tær bláu myndirnar eru vakrar og bæði kenslubornar og inntonktar og tær tríggjar bláu, monumentalu myndirnar á norðara endavegginum rigga sera væl sum savnandi liður í framsýningini.”. Anker Mortensen hevur verið ein serstakliga leitandi og eksperimenterandi listamaður; henda týdningarmikla progressiva síðan av Anker sæst ikki minst í hansara pappírsverkum, sum tíverri ikki vóru umboðað á framsýningini, ið tessvegna tóktist meira gamaldags enn Anker er í veruleikanum.
Árið í Listasavninum endað við einari øðrvísi framsýning hjá Jóhan Martin Christiansen; SPOR, og eg viðmælti øllum og viðmæli enn øllum at fara niðan í “Listasavnið at uppliva uppá egnan kropp ta fjálgu og fremmandagjørdu kensluna av stóru, samanseymaðu plaggdúkunum, sum hanga niður úr loftinum. Hetta eru segl ella fjallaskap, ið eru seymað burtur úr óheroiskum toyblæum, sum minnir um okkurt slag av øko-feminismu. Tit mugu gera tykkum tann beina og uppliva eina framsýning, sum er øðrvísi, men sum allíkavæl hongur merkiliga væl saman við staðnum, har hon er skapt. Umhvørvið kring húsini hjá Janusi Kamban er við á framsýningini og tað er ikki í skapi av avmyndingum, nei gras og træstubbar eru ítøkiliga komnir við uppí gipsið, sum er framsýnt. Landslagið er við ítøkiliga eins og spor, ið skapa eftirmyndir í huga áskoðarans. Eg eri als ikki liðug at hugsa og uppliva hesa asketisku og sansaligu framsýningina og eg ætli mær niðan aftur at hyggja – vakra, løgna videoverkið, sum Christoffer Berdal leikstjórnaði við dansarunum Búa Rouch og Alfredo Zinola er í sær sjálvum vert at síggja fleiri ferðir. Tað er púra kvirt og fult av orku, rørslum, eksistentialiteti, sexualiteti og kristindómi, eitt bland, sum eisini tykist næstan heimligt, men júst tá tað næstan verður ov klaustrofobiskt, rennur ein lítil tríbeintur hundur í rúminum og gevur hugasamband við bæði surrealismu og fjas og fjálgar gerandisdagar.”
Í mai var ein serstøk framsýning hjá Bjarne Werner Sørensen at síggja í Listahøllini á Rundini (MEST), eg viðmælti framsýningina og skrivaði millum annað: "Hansara listarliga tilgongd er sera fjølbroytt, hann málar og fotograferar, hann er dugnaligur grafikari og fæst bæði við tann siðbundna grafikkin, eins og hann finnur uppá alt møguligt við telduni. Fyri nøkrum árum síðani hevði hann eina spennandi framsýning í Steinprenti og nakrar av myndunum, sum vóru á hesari framsýningini eru eisini við úti á Skipasmiðjuni. Bjarne Werner Sørensen er upptikin av tí, hann nevnir samanførdir koordinatar, hetta at tvær myndir, ið verða settar saman úrslita í eini triðju, sum oftast ófyrisíggjandi mynd. Í steinprentsrøðini Matrix, sum er við á framsýningini Tíðarrúm, hevur Bjarne Werner Sørensen arbeitt við hesi tilgongd á ein rættiliga skipaðan, matematiskan hátt, har hann við at kombinera litografisku steinarnar á ymsan hátt hevur fingið eina rúgvu av litografiskum prentum burturúr, ið verða hongd upp í eini rektangulerari installatión eftir eini ávísari skipan. Skipanin er fleksibul og kann broytast frá framsýning til framsýning alt eftir stødd av vegginum osfr. Áhugin fyri skipanum, organiskum samanhangum og frítt vaksandi fyribrigdum er grundleggjandi í verkunum hjá Bjarne og sæst eisini aftur í frálíku bylgjandi uppheingingini av framsýningini Tíðarrúm".
Bókmentaliga var 2016 árið, tá Sprotin av álvara fór at geva út sonevndar coffee table bøkur. Altso risastórar bøkur við hópin av myndum, men ikki so nógvum teksti í. Ein bók við grafiskum myndum hjá Mariusi Olsen, ein onnur við klippmyndunum hjá Williami Heinesen og ein triðja er ein sera flott endurútgávu av Fuglabókini hjá Mikkjali á Ryggi. Av áhugaverdum bókum, ið komu út í hesum árinum kunnu annars nevnast t.d. Skriftstøð hjá Tóroddi Poulsen við yrkingum, sum eru fullar av myrkri og ljósi. Tilfarsbroyting ella metabolisman, tað, at okkurt bliknar, ræsir, rotnar, gránar, bráðnar, rustar, upploysist osfr. er afturvendandi í yrkingunum hjá Tóroddi Poulsen og ein onnur yrking, sum eisini eitur NÁTT kann brúkast sum eitt av fleiri dømum um hvussu nógv hann fær burturúr hesum: í nátt/ rusta/ allar/ tekjur/ eins og/ tá kavin/ minnist/ barndómin/ og bráðnar. Tá nýggja yrkingasavnið hjá Sissal Kampmann kom, skrivaði eg m.a.:” Serstaka heitið á nýggja yrkingasavninum hjá Sissal Kampmann er Sunnudagsland. Heitið sipar til eina friðarliga ella beinleiðis svøvnliga bygd í Føroyum og til drepandi keðiligar sunnudagar, men fyribrigdið sipar eisini til eina ávísa støðu av einsemi, meiningsloysi og eksistentiellum einkisleika, sum er undirstøðið í nýggju bókini hjá Sissal Kampmann....Við onkrum herliga ørkymlandi undantaki av skelvandi ótta, kunnu yrkingarnar í byrjanini av bókini lesast sum eitt slag av føroyskari veðurlagsrealismu, men beint sum hesin lesarin er um at blíva svøk av keðiliga veðurlagnum og teirri feittfornuftigu og mandlugnagandi ruddingini, hómi eg, at øll keðiligheitin og tað seina tempoið í byrjanini á bókini er tilvitað. Á síðu 12 hevur yrkjaraegið eina sjálvspeiska samrøðu við seg sjálvt um poesi og gerandisneurosur: “Í øllum hesum gráa, ráa/ staðfesti eg/ at eg eri troytt í rygginum av at sita./ At stólarnir eru úr svørtum kunstleðri./ At yrkingarnar gerast meir og meir/ tómar frágreiðingar um gerandisdagin,/ heldur enn/ fuglar yvir ongum/ við breyði í nevinum./ At eg eri vorðin ein kvinna/ ið kannar veðurlíkindini fleiri ferðir um dagin...” (s.12).
Tá eg hugsi um Norðurlandahúsið í brátt farna ári, komi eg allarfyrst í tankar um ta stóru framsýningina hjá Mariusi Olsen, sum bókin um Marius varð framleidd til við tekstum hjá Gunnari Hoydal, Jan Andersson, Ilona Raipala, Marius Olsen og Inger Smærup Sørensen. Í november vóru Bókadagar á skránni, tá hevði Rithøvundafelag Føroya fingið tað góða hugskotið at takka Gunnar Hoydal fyri hansara ídna virki fyri rættindum hjá listafólkum, slóðbrótandi íverksetan av felagsskapum listafólkum at gagni og fyri hansara ídna virki fyri føroyskum rithøvundum - og tilnevndu hann heiðurslim felagsins. Í Norðurlandahúsinum hava annars jóla- og familjukonsertirnar júst verið á skránni og áðrenn tað var tað sangleikurin Feitar tíðir, sum fekk áskoðarar at streyma til.
Gallarívirksemi hevur verið nógvastaðni í landinum. Í Klaksvík hava bæði Gamla Seglhúsið og Spaniastova verið karmur um góðar framsýningar hjá eitt nú Zachariasi Heinesen, Hanna Bjartalíð og Hansinu Iversen, og fleiri listafólk hava harumframt sýnt fram hjá sær sjálvum, t.d. hevði Sigrun Gunnarsdóttir eina sera væl vitjaða listaframsýning í atelieri sínum á Eiði. Galerie Focus í Havn hevur havt framsýningar við m.a. Rannvá Holm Mortensen, Arnold Vegghamar og Amariel Norðoy.
2016 hevur verið eitt serstakliga hendingaríkt ár í Steinprenti - tað byrjaði við einum ordans braki, tá seksti ára føðingardagurin hjá Tórbirni Olsen varð hildin við framsýning og føðingardagsprenti, ið varð gjørt á degnum. Kurpali var stuttliga heitið á eini væl eydnaðari framsýning hjá Hanna Bjartalíð, sum var í Steinprenti í januar og í mars sýndi Erik Heide fram standmyndir. Í apríl sýndi Toni Larsen fram síni lyrisku prent og standmyndir, ið riggaðu sera væl sum karmur kring yrkingasalongina í Steinprenti, sum var uppkallað eftir einari reglu hjá Jóanesi Nielsen: ALT SUM ER FAST LOYSNAR. Steinprent fekk heiðurslegat frá danska tjóðbankanum (Nationalbankens Jubilæumsfond) áljóðandi 100.000 krónur. Hesin grunnurin letur gávufæ eina ferð um árið og tað ber ikki til at søkja legatið. Í brævinum frá nevndini í Jubileumsfondinum stendur skrivað: “Med legatet ønsker fonden at påskønne jer som en af nordens mest særegne grafiske værksteder. I har forstået et at bevare håndværket i den grafiske trykkunst og samtidig formået at formidle jeres arbejde til en bred kreds via galleriet.” Upphæddin skal brúkast til nýggjar valsar, sum fara at lætta munandi um arbeiðið á verkstaðnum. Á hvørjum ári eru nógv dugnalig listafólk, sum arbeiða í Steinprenti. Margrethe Odgaard er tekstilsniðgevi, sum nýliga hevur fingið tillutaða heimsins størstu designheiðursløn, Torsten og Wanja Söderbergs pris uppá eina millión svenskar krónur. Tónleikarin, Teitur Lassen hevur í nøkur ár arbeitt við sonevndum arpeggio tónarøðum, sum hann speglar og sum tilsamans mynda smáar, einfaldar, men sera vakrar og hugfarsligar klaverkompositiónir. Margrethe Odgaard er hugtikin av speglingini og av tónleikinum, ið kyknar í henni, og saman gjørdu hon og Teitur av at gera eina bókaútgávu Y Arpeggio við nótum og myndum, myndasíðan er gjørd sum prent í Steinprenti. Tóroddur Poulsen hevur arbeitt í fleiri umførum á verkstaðnum, har hann hevur fingið nógv góð verk burturúr, sum verða við á framsýning í komandi ári, hann er í skrivandi stund umboðaður á eini framsýning í Kunstmuseum Sønderjylland. Saman við prentarunum í Steinprenti framleiddi Julie Sass eina serstakliga áhugaverda listabók við heitinum VOLUME RHYTHM MATTER dialogues við heliografiskum prentum, umframt samrøðum við fýra nonfigurativ listafólk Arturo Herrera, Erin Lawlor, Ann Pibal og Steel Stillman. Seyðirnir koma! er heitið á væl umtóktu framsýningini hjá Fríðu Matras Brekku við vatnlitamyndum og steinprentum, sum er at síggja nakrar dagar aftrat, áðrenn Myndaódnin kemur upp at hanga í næstu viku.
Alt hetta er bert ein lítil brotpartur av teimum upplivingum, sum listin hevur givið okkum í brátt farna ári og eg vil nýta høvi at takka øllum listafólkum, nevndum sum ónevndum fyri tykkara ómissandi leiklut í samfelagnum. Tað er eisini at fegnast um, at Listafólkasambandið LISA varpar ljós á umstøður listafólksins í Føroyum, so at vit kunnu betra um hesar umstøður.


text:
Línumenn – Saltfiskalínuskipini í mentanarhøllini á Eiði.
Eiðis kommuna bjóðar sínum borgarum til heimildarfilmin hjá Zacharias Hammer, Línumenn – Saltfiskalínuskipini.
Sera vælumtókti filmurin hjá Zachariasi Hammer er bygdur upp av gomlum upptøkum, og hevur í eina tíð verðið vístur kring landið.
Í filminum siga fleiri menn part av sínu søgu, tá teir sum 14 – 17 ára gamlir fóru við teimum nýggju línuskipunum, sum avloystu sluppirnar. Filmurin er um línumennirnar, við teirra persónligu søgum og frásagnum. Forvitnisligar 8 mm upptøkur er reyði tráðurin í hesum dokmentariska filmi.
Zacharias Hammer hevur sett saman.
Avmarkað pláss er í mentanarhøllini, tískil er neyðugt við tilmelding
Filmurin verður vístur 03.04.2018 kl.18:30
Tiltakið er ókeypis


text:
Altíð ræddist eg taran i sjónum,
rekandi vøkstur um klettar og brot,
síðani saman við ótta og vónum,
hevur tú rikið mítt hjarta á flot.
Tak um meg, tak um min iva,
nem við meg, nert ikke við,
sissa meg, tá eg vil liva,
øs meg, tá eg biði umfrið.
Nú ert tú aldan og eg eri tarin,
dregur meg at tær og rekur meg frá,
eigi teg, eigi teg, tá tú ert farin,
veit at eg missi teg, tá tú ert hjá.
Alt tað sum lokkar og alt tað sum vil styggja,
fløðandi, fjarandi ert tú í mær,
lyftir meg upp nú og letur meg liggja,
myrkrið, sum bjargar og ljósið, sum slær.
Ræddist eg sjógvin við myrkri og megi,
visti meg stíga á ótryggan veg,
líknandi leið, men við rekandi greði,
gangi eg nú: nú ræðist eg teg.


text:
212 sponsk sjófólk og avvarðandi teirra stevndu norska statin fyri tingrættin í Oslo umvegis áhugafelagsskapin Longhope. 12.000 sponsk sjófólk, sum í tíðarskeiðnum eftir kríggið og fram til 1994 vóru við norskum skipum, rindaðu skatt, men ikki trygdargjald til Norra. Harvið
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Við yvirskriftini “Vekingin” kemur Alfred Olsen at tala á møtinum sunnudagin. Taborkórið luttekur við sangi
Sunnudagin verður triðja, og síðsta, møtið í røðini um Nehemia bók á skránni, og er yvirskriftin til hetta møtið “Vekingin”
Eins og á undanfarnu møtunum í røðini, verður tað Alfred Olsen, ið kemur at tala.
Fyrsta møtið í hesi røðini hevði yvirskriftina “Gleðin í Harranum er styrki tykkara”, og næsta møtið hevði yvirskriftina “At standa saman og byggja Guðs ríki”. Og sum kunnugt er yvirskriftin á síðsta møtinum “Vekingin”
Sangluttøka verður við Taborkórinum
Vælkomin á møti í Tabor


text:
Bárður Jákupsson í Ríbarhúsi
Navnframi listmálarin, Báður Jákupsson, letur upp listaframsýning í Ribarhúsi í Fuglafirði fríggjadagin, tann 6. Septembur kl 16:00. Framsýningin er opin til mánadagin 23. septembur - hvønn yrkadag, frá klokkan 15:00 til kl 17:30, leygardag frá kl 11:00 til kl 13:00. Á sýningini verða oljumálningar og vatnlitsmyndir.
Grafisk list í Ribarhúsi
Marius Olsen hevur listaframsýning í Ribarhúsi, Fuglafirði, frá 8. august til 3. september. Marius er grafikari, føddur og uppvaksin í Havn. Á framsýningini verða ymisk grafisk verk frá seinastu fýra árunum. Millum annað landsløg í Føroyum, men eisini úr Italiu og úr Finnlandi, ið er vorðið Mariusar annað heimland.
Doron Eliasen framsýning
Frá 27. juli til 6. august hevur Doron Eliasen frá Íslandi, búsitandi í Garðabær, málningasýning í Ribarhúsi. Doron er ættaður úr Fuglafirði, men hevur stórsta partin av ævi síni búð í Garðabæ. Málningar hansara eru natúrlýsingar – bæði føroyskar og íslendskar, fólkalýsingar og poetiskar myndir.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
mandag den 9. april 2012
Hvør er flatari: Kommunuskattur ella landsskattur?
Mannagongdin var einføld: Eg roknaði uppá tey tvey inntøkudømini, sum Løgmaður hevur fingið frá Fíggjarmálaráðnum og brúkar at greiða frá, hvussu progressivur flatskatturin er.
Fíggjarmálaráðið hevur sjálvsagt valt dømi, sum passa inn í teirra søgu. Hildu tey, men gloymdu at rokna øll gjøldini við, sum eg gjørdi í gjár og eisini havi gjørt áður.
Eg vildi ikki ákærast fyri at manipulera á nakran hátt, so eg valdi somu dømi sum Løgmaður brúkti. Men tað er kortini áhugavert, hvussu stóran týdning tað hevur, hvørji dømi man velur. Dømini sum Løgmaður hevur brúkt svara til 10 000 kr/mð og 90 000 kr/mð. Tá fingu vit, at størra inntøkan, ið er 9 ferðir so stór sum tann minna, rindar 11.7 ferðir so nógv til kommununa og 12.2 ferðir so nógv til landið.
Nú eru 90 000 kr/mð ein høg løn, sum ógvuliga fá forvinna, so sum dømi er hon lýsandi, men ikki so sigandi. Lat okkum í staðin hyggja eftir eini løn sum er 60 000 kr/mð, ella 720 000 kr/ár. Ein slík inntøka rindar 147 246 kr í kommunuskatti, og landið skal hava 198 433 kr.
Inntøkan uppá 720 000 kr/ár, sum er 6 ferðir so stór sum inntøkan uppá 120 000 kr/ár, rindar sostatt 7.7 ferðir so nógv í kommunuskatti, og 7.5 ferðir so nógv til landið.
Hvat nú? Nú var kommunuskatturin, sum Løgmaður sigur er flatur, meira progressivur enn flatskatturin, sum løgmaður sigur er progressivur.
Nú eri eg eitt sindur forvirraður, og eg skilji væl, at Løgmaður eisini er.


text:
4/14/09
Mono - instrumentalur rockur úr fjareystri
Mánakvøldið 30. marts vóru Solveig og eg á konsert hjá japanska bólkinum MONO, ið spælir instrumentalan rock tónleik, eitt sindur í stíl við bólkar sum Explosions In The Sky, Mogwai og Godspeed You! Black Emperor. Tónleik, ið summi rópa "post rock", hóast júst hetta heitið vekir sera ymiskar kenslur í teim, ið vera bólkaði undir tí.
Talan er um eitt savnandi heiti fyri bólkar, ið spæla fyri tað mesta instrumentalan og huglagsríkan rock tónleik, ofta við denti á langar kompositiónir, ið spakuliga folda seg út og vaksa og taka til í styrki. Ofta verður byrja í tí heilt viðbrekna, einfalda og minimala. Síðani flytur tónleikurin seg í ymsar ættir og tað kemur meiri enn so fyri, at enda verður í tí kaotiska, ógvusliga, nærum infernalskt larmandi. Spælt verður nógv uppá dynamikk og sovori. Tónleikurin er ekspressivur, tó at tónleikararnir kunnu tykjast øgiliga innvendir á pallinum (helst ein arvur frá shoegaze). Tað eru sum sagt ikki øll, ið eru so glað fyri heitið "post rock", tí tað fevnir um ov nógv. Alíkavæl lýsir hugtakið hetta ávísa tónleikarákið, ið tók seg upp einafer miðskeiðis í 90unum og framvegis ger um seg.
MONO eru fyri so vítt partur av hesi siðvenju, og tískil eisini partur av eini vesturlendskari ella kanska bara altjóða siðvenju, men alíkavæl haldi eg at har er ein ella annar eysturlendskur undirstreymur í úttrykkinum. Kann vera at eg bara billi mær tað inn, men tað kann eisini vera at okkurt er um prátið. Tey koma so frá Japan, øll fýra. Tríggir mans á gittar og trummur og so ein kvinnuligur bassleikari. Kvinnuligir bassleikarar eru ómetaliga kul. Góð dømi eru Kim Gordon úr Sonic Youth, Kim Deal úr Pixies, Debbie Googe úr My Bloody Valentine, Tina Veymouth úr Talking Heads, D'Arcy Wretzky úr Smashing Pumpkins og Hilma Nikolaisen úr Serena Maneesh. Og Tamaki Kunishi í Mono! Hinir í Mono eru Takaakira "Taka" Goto á gittar, Yoda á gittar og Yasunori Takada á trummur.
Tamaki Kunishi; super kula bassleikarinnan í MONO. foto: Henrik Hulander
Aftaná at hava verið til tvinnar konsertir við Bob Dylan, sum jú hevur yrkingarnar sum ein týðandi miðdepil í sínum heimi, var tað ikki hissini broyting at trína inn í orðleysa og instrumentala heimin hjá MONO. Ikki tí at tey ikki søgdu nakað; tey søgdu faktiskt eina øgiliga rúgvu, tey brúktu bara ikki orð og vanligt mál at siga tað við. Og so vóru í roynd og veru eisini onkrir parallellir nøvnini millum; hvørki Dylan ella Mono søgdu eitt orð millum sangirnar og bæði nøvnini umboða hvør í sínum lag eitt fascinerandi listarligt kompromisloysi; antin ert tú við ella ert tú bara "klúless"!
Amerikonsk bókmentahevd var heldur ikki púrt ósjónlig á konsertini. Gamaní var Dylan ikki við, men annar gittarleikarin hevði eina t-shirt við tí sum líktist einari røntgen mynd ella einum negativi av høvdinum á beat poetinum Allen Ginsberg, við tekstinum "Ginsberg" niðri undir. Stuttligt.
Yoda. Gittarleikarin við "Ginsberg" á t-shirtini. Foto: Henrik Hulander.
Eitt, ið gjørdi hesa konsertina sermerkta, var at hon var á lítla og intima spælistaðnum Loppen á Christiania. Vit stillaðu okkum fremst, so at siga beint frammanfyri pallin, og stóðu tískil beint við tónleikararnar, og sóðu alt sum fór fram. Tað var stuttligt. Ein ungur maður kom at standa undir liðini á okkum, og hann hevði fototól við. Eg spurdi um hann tók myndir fyri nakað ávíst blað, men hann segði at hann tók bara myndir av áhuga.
Hesin fýrurin var svii og æt Henrik Hulander. Tað haldi eg álvaratos er eitt alvorliga kul navn. Henrik Hulander hevur verið til 7 MONO konsertir, so hetta var nr 8. Henrik tók frálíku myndirnar, ið prýða henda blogg. Tað skal hann hava eina tøkk fyri, at hann tímdi at senda myndirnar. Áðrenn konsertin byrjaði, viðmælti hann okkum at keypa oyraproppar, tí hann visti av royndum, at tað fór at vera serstakliga hart frá. Vit so gjørdu, og tað var ein klók avgerð. Tónleikurin var so harður og intensur, at tað í løtum sitraði gjøgnum kroppin, meðan vit stóðu har beint frammanfyri pallinum.
Reint tónleikaliga, altso hvat melodium, harmonium og akkord samansetingum viðvíkur, spæla MONO eitt øgiliga stílreint slag av post rocki. Tónleikurin er yvirhøvur melodiøsur, akkordrundferðirnar eru sjálvdan óvæntaðar og ein hevur varhugan av at onkur ella øll í bólkinum hava ein alsk til klassiskan tónleik av tí eitt sindur romantiska og "svulstiga" slagnum. Tað riggaði eisini avbera væl sum heild, men í onkrum løtum helt eg at tað gjørdist so stílreint, so beint fram, at tað var á markinum til tað banala. Hetta gjørdi seg serliga galdandi í teim løgunum, har bassleikarinnan setti seg handan klaverið (ella Yamaha keyboardið). Eg helt ikki at klaverið riggaði so væl inn í ljóðmyndina, bæði tí at melodiirnir vóru eina tonn ov forútsigiligir, tí klaverið var eitt sindur óneyðugt í samlaðu ljóðmyndini og tí at sjálvt klaverljóðið altso var eitt keyboard ljóð, sum hevði ein nokkso keðiligan "keyboard klang". MONO tykjast nógv sterkast live, tá tey halda seg til trummur, bass og gittarar og einki meir fjas. Tá riggar tað stílreina eisini betri.
Ok, glockenspiel var við í introini í tí fyrsta lagnum, men tað var eisini uppá sítt pláss.
Besta lagið á kvøldinum var eftir mínum tykki hitt episka "Yearning" frá "You Are There" plátuni frá 2006 (sum eg keypti eitt vakurt vinyl eintak av áðrenn konsertina). Tað løtuna stóð eg sum nevsligin lundi (altso serliga tá lagið var spælt, og kanska eisini eitt sindur tá LP plátan var keypt).
Tamaki Kunishi hevur funnið sær sess handan keyboardið. Foto: Henrik Hulander.
Sum konsertin leið gjørdist eg alsamt meiri sannførdur um at tað stílreina var líka so nógv eitt úrslit av tí kompromisloysi, ið tykist at merkja bólkin; "vit spæla instrumentalan post rock, og vit gera tað eisini full on!" Eingin millumvegur her. Tað var eisini ræðuliga feitt, at tey vóru so samd um tingini. Kompromisleyst. Tað orðið haldi eg eyðkendi alla konsertina.
Tónleikaliga og dynamiskt talað fluttu tey seg øll fýra í senn; tá tað var friðarligt og inniligt, var tað TOTALT friðarligt og inniligt, og tá tað var garrvilt og svakt og rock 'n' roll, var tað TOTALT garrvilt og svakt og rock 'n' roll. Yasunori Takada buldraði á trummur og skálir sum galt tað lívið og Tamaki Kunishi gjørdi febrilskt feitar dansirørslur og spældi hin óndasta djúpa rock 'n' roll bassin. Solveig gjørdi meg varhugan við tað paradoksala og gátuføra í at Tamaki kundi spæla soleiðis og samstundis hava so langar og væl hildnar negl! Ótrúligt.
Tamaki rokkar á bassinum. Foto: Henrik Hulander.
Gittaristarnir báðir vóru ein søga fyri seg; Taka høgrumegna gekk fullkomiliga grasat, og sveittaði so yvirdrivi nógv at eg í fyrstuni ivaðist í um hann hevði oyst eina vatnfløsku á seg, uttan at eg hevði sæð tað. Men tað hevði hann altso ikki. Tað er púra ørt hann sveittaði illa! Tað bæði lak og dryppaði av honum; á gittaran, á pedalirnar, á klæðini, á gólvið.
Yoda (tann við Ginsberg t-skjúrtuni) sveittaði ikki líka illa, men í aðrar mátar stóð hann einki aftanfyri; flippaði eisini út, tá tað var brúk fyri tí. Men sum oftast sótu teir báðir niðri, serliga í fyrru helvt av konsertini. Tað helt eg var kul; báðir gittarleikararnir sótu fyri tað mesta niðri og hugsavnaðu seg um gittarmelodiir, akkordir og tær effekt pedalir, ið teir skuldu trýsta á næst. Høvdu totalt tamarhald á støðuni. Tað er eitt eyðkenni við feitum post rocki; dynamikkurin millum neyvt tamarhald og villastu út-flippan, har teymarnir vera sleptir eina løtu.
Taka flippar út á gittaranum. Foto: Henrik Hulander.
Tamaki stóð har so nett mitt á pallinum. Í kjóla og við Rickenbacker bassinum um hálsin. Hon kundi sum so verið "andlitið" ella frontfigururin í bólkinum, men eingin teirra segði eitt orð og eg sá heldur einki sum líktist einum ordiligum smíli undir allari konsertini. Onkuntíð hugdu tey upp í einum splitt sekundi, fyri líkasum at gera vart við at "Ja, vit eru varug við at tit eru har, og vit spæla faktiskt fyri tykkum!" Men fyri tað allarmesta stardu tey álvarsliga niður í gólvið ella niður á pedalirnar. Totalt shoegazer. Gittarleikararnir høvdu eisini langt svart hár, ið dekkaði alt andlitið, tá tørvur var á tí. Talan var altso um ein serstakliga innvendan og óprátingarsaman bólk, sum alíkavæl segði eina øgiliga rúgvu og sum fekk hárini á ørmunum at reisa seg (hetta tey rópa "gásarhold") nógvar ferðir gjøgnum konsertina. Tí tað var inniligt og kensluborið og sterkt og máttmikið. Allan vegin úr Japan og inn á lítla pallin í feita spælistaðnum Loppen.
Ein frálík konsert. Stóra takk fyri Mono! (og nei; eg fari ikki at vera plattur og royna meg við onkrum japanskum setningi her at enda!)
MONO spæla annars á ársins Roskilde Festivali, so um tú ert har og hevur tørv á eini intensivt instrumentalari rock rundferð, so er at fara á konsert!
Nakrar myndir afturat frá Henrikki Hulander, tað kunnu vit brúka:
Gittarhetju positurur á stólinum. Foto: Henrik Hulander
Yoda spælir uppá pedalir. Foto: Henrik Hulander.
Solveig fangaði hesa myndina við fartelefonini:
Taka spældi eisini uppá pedalir. Foto: Solveig H. Olsen
1 comment:


text:
Náttúra og Tøkni
Pikasjey.fo - Føroysk síða um fisk, fugl, flogkykt og skriðdjór
Fjølbroytt føroyskt djóralív - innslag úr Degi og Viku 5. februar 2018
Filmur um vulkanir - Store Nørd - kann vera útgingin
Skoline.dk - Landafrøði
Globalis.dk - Landafrøði
Strømsvigt - EL i skolen (brúka Internet Explorer)
Nærlagni umbord (filmur um fisk)
Skipalistin 2012 (Skipalistin frá s. 176)
Optisk bedrag (filmur) - 11 ymisk optisk bedrag við frágreiðingum
Testoteket.dk - Ein rúgva av royndum til Náttúru og tøkni
Fysikbasen.dk - royndir


text:
Fyri stuttum komu úrslitini aftur frá samskiparunum av eini “próvtøku” fyri starvsstovur – og vit hava staðið við einum 12-tali.
Kanningarførleikarnir eru mentir og settir í verk hesi seinastu árini á granskingarsetrinum iNOVA á einum framkomnum massaspektrometriskum (UPLC MS/MS) kanningartóli, hetta við hollum stuðli frá kanningarstovuni MTM á Örebro Universiteti í Svøríki. PFAS verður nýtt sum stytting fyri bæði per- og polyfluoreraði alkylevnir, har mest kenda evni í bólkinum er PFOS. Hetta eru umhvørvisdálkandi evni, sum serliga finnast aftur í fiski, kjøti, sjófugli og hvali. Her heima eru kanningar gjørdar av fiski, bæði pelagiskum fiski og aldum laksi. Av tí at sera smáar nøgdir eru at finna av PFAS evnum í føroyskum fiski, er neyðugt við ógvuliga neyvum og viðkvæmum tóli, og stendur eitt tílíkt á iNOVA.
Verkætlanin “PFC í fiski” var framd av almennum stovnum saman við nøkrum privatum fiskivinnufyritøkum við stuðli frá Granskingarráðnum. Kanningarnar vórðu framdar á tóli, sum Vinnuframi keypti til endamáls at fremja framkomnar kanningar í Føroyum. Granskingardeildin á Umhvørvisstovuni hevur havt verkætlanarleiðsluna undir hond og hevur framt kanningarnar. Umframt Umhvørvisstovuna hava hesir stovnar og fyritøkur luttikið í verkætlanini:
Deildin fyri Arbeiðs- og Almennaheilsu, Fróðskaparsetur Føroya, Heilsufrøðiliga Starvsstovan, Faroe Pelagic, Luna/Hiddenfjord og Varðin Pelagic.
Frágreiðing frá verkætlanin “PFC í fiski” er at finna her.
Niðanfyri á Mynd 1 sæst innihaldið av hvørjum PFAS evni sær í flaki av ávikavist makreli (Varðin Pelagic), makreli (Faroe Pelagic), gullaksi, svartkjafti, sild og aldum laksi.
Mynd 1. PFAS innihald fyri hvørt evni sær í flaki.
Mynd 2 vísir samlaðu mongdina av PFAS evnum í tí kannaða fiskinum í verkætlanini “PFC í fiski” frá 2015, samanborið við samsvarandi fiskasløg úr øðrum havøkjum og árstølum.
Mynd 2. PFOS í makreli undir Føroyum í 2015 samanborið við makrel úr øðrum havøkjum og árstølum. Um ikki annað er tilskilað, eru kanningarnar gjørdar av flaki. Víst verður til frágreiðingina fyri nærri kunning um tilvísingarnar.
Nærri fæst at vita við at ringja til Mariu Dam á Umhvørvisstovuni, tlf. 342400, ella við at senda okkum ein teldupost á us@us.fo« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
José Mourinho sigst hava fingið greið boð frá leiðsluni í Manchester United at hann nú má gevast við bara at krevja nýggjar leikarar, og heldur leggja seg eftir at fáa tey ungu talentini í felagnum við.
Sambært The Mirror vil leiðslan í United hava Mourinho at fokusera meira upp á ungu leikararnar.
Daiily Mail skrivar at Mourinho ætlaði sær at brúka 100 milliónir pund til ein nýggjan miðstoppara. Hann var mest áhugaður í Harry Maguire, Toby Alderweireld og Jerome Boateng, men eingin av teimum verður at síggja á Old Trafford.
Um tú veitst okkurt, sum VP ikki veit - skriva so til vp@vp.fo


text:
Orð: Fanny Crosby
Lag: William Howard Doane
Týtt: Jákup Olsen
1. Øll dýrd veri Guds, hann stór verk rikar av,
hann elskaði heimin, og Son sín hann gav,
sum ofraði lívið til bót fyri synd
og einum og hvørjum læt upp lívsins grind.
Niðurlag: Harrans prís hevjið hátt!
Hoyrið jørðin hans rødd!
Harrans prís hevjið hátt!
Fólk um londini stødd!
Til Faðirin kom gjøgnum Sonin, hann gav,
og gev honum dýrd – hann stór verk rikar av.
2. Áh, fullkomna frelsa, dýrt goldin við blóð,
og honum, ið trýr, eini tíðindi góð;
tí um so av syndarum størstur ein var,
ta stund, ið hann trýr, fyrigeving hann fær.
3. Hann stórleika vísir, og stórverk hann ger,
og stór er vár gleði í Jesusi her;
men reinari, hægri og mætari tá
skal verða vár undran, tá Jesus vit sjá.


text:
Tilvísingar
Yvirlit
- yvir fyritøkur, stovnar og onnur, sum Steingrund Akustik arbeiðir fyri ella hevur gjørt uppgávur fyri.
Arkitektavirki
Árni Winther Arkitektar, Albert Isfeld Arkitektar, Arkitektar 99, MAP Arkitektar, Selmar Nielsen Arkitektar, Fuglø Arkitektar, Palli Gregoriussen, Janus Sørensen
Kommunur
Tórshavnar Kommuna, Runavíkar Kommuna, Klaksvíkar Kommuna, Gøtu Kommuna, Nes Kommuna, Fuglafjarðar Kommuna, Sørvágs Kommuna, Sjóvar Kommuna, Sunda Kommuna, Sands Kommuna
Barnagarðar, dagstovnar og frítíðarskúlar
Á Sandi, á Svangaskarði, Drotning Ingridar, í Klaksvík, í Søldarfirði, á Mýrunum í Runavík, Víkin í Æðuvík, við Løgmannabreyt, á Hamrinum á Argjum, í Gøtu, í Hósvík, í Hoyvík, á Toftum
Bygdarhús o.a.:
Bygdarhús í Kollafirði, Bygdarhús í Lorvík, Havnar Róðrarfelag, Losjan í Havn, Sjóar Sóknar Pensionistafelag, Eldrafelagið Nón, Eldrafelagið Borgin
Eldrasambýli
Eysturoyar Røktar- og Ellisheim, Gøtubrá, Tjarnargarður
Festivalar og konsertir
G! Festival, Summarfestivalurin, FOFestival, Asfalt, Ólavsøkukonsertin
Framleiðsluhallir
Bakkafrost, Fútaklettur, Høll hjá Halduri Wang, Marine Harvest, Nova, SEV á Sundi
Havnir
Tórshavnar Havn, Runavíkar Havn, Fuglafjarðar Havn
Íbúðir og hús
Hamarin á Argjum, undir Kongavarða, nógv privat sethús
Ítróttarhallir
Badmintonhøllin í Klaksvík, Ítróttarhøllin inni í Dal, Ítróttarhøllin í Runavík, KÍF-Høllin
Kirkjur
Hoyvíkar Kirkja, Gøtu Kirkja, Glyvra Kirkja, Havnar Kirkja
Konserthøli
Norðurlandahúsið, Løkshøll í Runavík, Mentanarhúsið í Fuglafirði
Óljóð uttandurða
Apoteksverkið, IRF, J&K Petersen, SMS, Umhvørvisstovan
Samkomuhús
Ebenezer, Hebron, Immanuel, Lívdin, Nebo, Oasan, Siloa, Filadelfia, KFUM&K í Klaksvík, Meinigheitshúsið í Havn
Sethús
Hópin av privatum sethúsum
Skrivstovur
Advokatskrivstovan, Almanna- & Heilsumálaráðið, Almannastovan, Eik í Klaksvík, Eik í Miðbýnum, Elektron, Flogvøllurin, Føroya Altjóða Skipaskráseting, Føroya Banki, Føroya Prent, Føroya Sparikassi, Føroya Tele, Kall, Kjølbro Heilsøla, Landsbyggifelagið, Landssjúkrahúsið, Landsverk, Løgmansskrivstovan, Miðlahúsið, Miðlavarpið, Norðoya Sparikassi, Sansir, Sendistovan, Shell á Viðanesi, Sparikassin, TAKS, Tryggingfelagið Føroyar
Skúlar
Fiskivinnuskúlin, Føroya Studentaskúli í Hoydølum, Skúladepilin í Suðuroy, Skúlin á Strondum, Skúlin á Ziskatrø, Skúlin í Vestmanna, Skúlin í Rituvík, Skúlin í Søldarfirði, Venjingarskúlin, Skúlin við Løgmannabreyt, Argja Skúli, Skúlin í Runavík, Skúlin á Toftum, Tónleikaskúli í Sørvági
Spælistøð
Atlantis, Cippo, Margarinfabrikkin, Rex
Studio
JakZac Studio, Studio hjá Jónas á Bryggjubakka, Studio hjá Kaj, Studio Pegasus, Útvarp Føroya
Senest opdateret (Mandag, 07. juni 2010 19:27)


text:
Ársins veitsla – Keypið atgongumerkir í Effo
TB | 23/03/12
13. mai 2012 kann Tvøroyrar Bóltfelag at hátíðarhalda 120 ára føðingardag sín, og í hesum sambandi verður ein rimmar TB veitsla hildin í høllini í Trongisvági, leygardagin tann 12. mai. Atgongumerkir til hesa stóru veitslu fáast til keyps í Effo handlinum hjá Gudmundi Mortensen á Tvøroyri, og kostnaðurin er kr. 300. Tað verður 18 ára aldursmark til veitsluna, og fyrireikararnar lova eina rimmar veitslu. Teir vóna at síggja eina ørgrynnu av fólki samlast inni í høllini, so vit øll í felag kunnu heiðra aldursforsetan á hesum merkisdegi. Við í prísinum er borðhald við trýrættaðari matarskrá, undirhald, við skemtingarsama Roberti Mc Birnie, umframt dansurin aftaná, har kenda orkesturið 1448 spælur. Freistin at tekna seg, er leygardagin 5. mai.
Vit síggjast, og minnist til veitslulagið


text:
Tíðindi
6. desember 2017
Visti tú, at um tú alla tíðina fert inn á fartelefonina, kann tað vera skaðiligt fyri barn títt? Gransking vísir nevniliga, at barnið kann fáa strongd, og at nýtslan eisini órógvar sambandið millum foreldur og barn.
– Um fartelefonin fær uppmerksemið í staðin fyri barnið, kann tað yvir longri tíð hava neiliga ávirkan á heilsuna hjá barninum, sigur Nina Misvær, sum er granskari við Høgskolen í Oslo og Akershus.
Hon greiðir frá, at tað eftir øllum døgum eru nógv foreldur, sum ikki vita, hvørja ávirkan tað hevur á barnið, at foreldur alla tíðina fara til fartelefonina.
– Andlit-til-andlits-samskifti millum foreldur og barn hevur ógvuliga nógv at siga, kanska nógv meiri enn nógv foreldur at nýføðingum eru greið yvir, sigur Misvær.
Fyri stuttum almannakunngjørdi hon og tríggir heilsufrøðingar eina grein um evnið í norska tíðarritinum Sykepleien, har tær hava savnað alla gransking, sum er til um evnið.
Heilsufrøðingarnir undirstrika, at tað hevur sera stóran týdning fyri menningina hjá barninum og tilknýtið millum barn og foreldur, at samspæl teirra millum er frá fyrstu løtu; avbrot so sum at foreldrini leita í fartelefonina kunnu skapa avbjóðingar.
Í Noregi verður nú mælt til, at heilsufrøðingar tosa við foreldur um hetta, tá barnið er 4 vikur, 6 mánaðir, 2 ár og 4 ár.
– Av royndum vita vita, at vit mugu tosa við foreldur um hetta fyrr og oftari, sigur Misvær.
Tá ið heilsufrøðingurin kemur á vitjan fyrstu ferð, tosar hon um, hvussu barnið roynir at fáa samband við foreldrini.
– Heilsufrøðingarnir greiða frá um grundleggjandi viðurskifti fyri samspæli sum at brúka røddina, røra við og samrøðukent samskifti millum barn og foreldur, sigur Misvær.
Tað er ógreitt, hvat ov stór fartelefonnýtsla er.
– Vit vita, at børn tola, at samspælið verður avbrotið, uttan at tey fáa varandi mein, men ov nógv fartelefonnýtsla kann vekja órógv, sigur Misvær.
– Eitt dømi er um barn sum situr í vogninum og roynir at fáa eygnasamband við mammuna, tí ein hundur kemur fram við, men mamman er so upptikin av telefonini, at hon ikki varnast nakað sum helst. Tað hevur týdning at vera saman um upplivingar og at vera til staðar.
Hon vísir á, at tørvur er á meiri gransking um fartelefonnýtslu.
– Men tað vit vita, er, at evnini hjá børnum at tálma strongd eru ikki liðug ment, og at børn gerast lættari strongd enn vaksin. Heilsufrøðingar eiga at mæla foreldur til at gera sínar egnu reglur og at fáa góðar vanar, sum rigga til teirra.
Kelda: forskning.no
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Ingi Samuelsen
09.07.2014 - 21:50
Tíðindi > Mentan > Frítíðarítriv
Nú verður møguleiki hjá almenninginum at hoyra Arna Vatnhamar - heimsins fyrsta føroying á heimsins hægsta tindi – greiða frá túri sínum upp á Mount Everest.
26. juli heldur hann fyrilestur í Norðurlandahúsinum og 3. august verður fyrilesturin hildin í Høllini á Eiði.
Arna Vatnhamar kom upp á Mount Everest hin 25. mai klokkan 8 nepalesiska tíð. Tað var ein sterk kensla fyri leirvíkingin at standa á heimsins hægsta tindi við Merkinum. Men túrurin kundi saktans blivi hansara seinasti.
Arni var sera illa fyri, og á veg niðuraftur var hann deyðanum nær, hevur hann síðan greitt frá.
Les: Tað var ein skeiv avgerð at fara heilt upp
Les: Deyðanum nær á heimsins taki


text:
Seyðarhøvd
[wpurp-searchable-recipe]Seyðarhøvd - - Seyðarhøvd, Salt, Vaska høvdini væl.; Kóka í ein tíma.; - [/wpurp-searchable-recipe]
Havhestur
[wpurp-searchable-recipe]Havhestur - - Havhestar, salt (Groft), Reinsa havhestanir væl.; Koyr havhestanir í eina grýtu og fyll vatn í, so teir eru dekkaðir.; Skrædlaður havhestur skal kóka í 1 1/2 tíma.; Skáldaður ella royttur havhestur skal kóka í 2 1/2 tíma.; - [/wpurp-searchable-recipe]
Fiska Frikadellur
[wpurp-searchable-recipe]Fiska Frikadellur - - Fisk (Skrædla), Hveitimjøl, Egg, Pipar, Vatn, Leykir, Salt (Groft), Fiskurin verður malin tvær ferðir, seinnu ferðina saman við grovum salti og leyki.; Koyr mjøl, egg, vatn og pipar í og elt tað væl saman.; Forma frikadellunar (við vátum hendrum) og steik tær á heitari...
Drýlur
Vanligur føroyskur drýlur[wpurp-searchable-recipe]Drýlur - - Vatn (Lunka), Rugmjøl, Natron, Bakipulvur, Salt, Hveitimjøl, Koyr vatn, bakipulvur og natron í eitt ílat. Rør indtil alt er upployst.; Koyr rugmjøl í og rør víðari.; Koyr salt og hveitimjøl í og rør indtil deiggji loysnar frá kantinum.; Forma deiggji til ein drýl...
Rugbreyð
Vanligt 'Føroyskt' rugbreyð.[wpurp-searchable-recipe]Rugbreyð - - vatn (Lunka), Súrdeiggj (Sí uppskrift av súrdeiggj), Ger (Pressuger), salt (Groft), Rugmjøl, Hveitimjøl, Putursukur, Koyr vatn, ger, súrdeiggj og putursukur í eitt ílat.; Rør intil alt er upployst.; Elt rugmjølið, hveitimjøl og salt í. Um tú brúkar rørimaskinu, so rør spækuligt í 2...


text:
Gartnarin hesaferð er:
Tel. nr.: 51 30 30
Spurningur frá lesara:
Vit hava júst bygt hús og vilja nú planta okkum runnar/hekk, og í tí sambandi er mín spurningur hesin:
- Er nakar runnur/hekkur, sum er grønur alt árið?
- Nær hann skal setast niður? Og hvussu skal farast fram?
Svar frá gartnaranum:
Hey tit, og takk fyri spurningin.
Ja, nógv av okkum eru áhugaði ið onkrum vøkstri, ið sær út av nøkrum alt árið. Tað eru nakrir runnar í Føroyum ið trívast væl, ið eisini eru grønir alt árið. Millum annað kunnu vit takað Olearia, eisini nevnd tann Føroyska buksbom. Hon veksur væl, er sera grøn og ótrúliga sterk ímóti vindi. Tað ið nógv koma út fyri, er at grasið køvir plantuna, áðrenn plantan blívur so mikið stór at hon klárar seg.
At planta er gott um summarið, og um heystið, um runnurin er í einum potti. Tí so klárar plantan at festa seg so mikið við rótini áðrenn veturin.
Klipping skal fara fram beinaveg sum runnurin byrjar at skapa seg. Um ein ynskir girðingina tætta sum gjørligt, riggar væl at klippa pyramidu forma, soleiðis at tað er breiðast í neðgra, og tættari ovast, soleiðis at ljósi sleppur sum best til allan runnin.
Vinarligar heilsanir
Haraldur & Marjun
Deil Hesa Greinina


text:
Kom og spæl hondbólt
Til foreldur
Hondbóltur er ítrótt fyri allan kroppin, tú nýtir yvirkropp, undirkropp, armar, bein - ja stutt sagt allar vøddar og liðir. Og tú mennir sansirnar og ikki minst heilan, tí í hondbólti gongur tað skjótt fyri seg og avbjóðingarnar eru nógvar.
Hondbóltur er liðítróttur, har tú lærir at vera partur av sosiala samanspælinum. Samstundis er eisini rúmd fyri einstaklingaavrikum - stutt sagt, øll kunnu vera við. Tey, sum ganga í 1. og 2. flokki sleppa beinanvegin at spæla dystir í teimum sera vælumtóktu U8 kappingum, sum verða hildnar um alt landið. Tað er bara at koma.
- Næmingar í 1. og 2. flokkur sleppur at taka lut í U8 kappingum.
- Næmingar í 3. og 4. flokki spæla í U10 kappingunum og í steypa-kappingunum.
Hondbóltur í skúlanum
Tað einasta, sum krevst, er ein vøllur. Hann kann vera í skúlagarðinum ella fimleikarhøllina. Bara nakrar strikur, tvey mál, t.d. málað á veggin og so ein hondbólt, sum hevur passandi stødd - og so at spæla.


text:
Príslækking í undirsjóvartunlunum
Dan Klein --- 24.07.2018 - 08:47
Nevndirnar í P/F Norðoyatunlinum og P/F Vágatunlinum hava avgjørt at lækka prísirnar tyri túrahald frá 1. august 2018.
Prísirnir broytast soleiðis:
·
Prísurin fyri hvønn túrin við túrahaldi lækkar úr 25 krónum niður í 20
krónur, svarandi til eina lækking uppá 20%. Hereftir ber til at ogna sær
20-túrahald til persónbil fyri kr. 400,-, 40-túrahald fyri kr. 800,- og 200
túrar fyri kr. 4.000,-.
Eftir hesum broytingum verða prísirnir framvegis teir somu í báðum tunlum.
Ferðslan økist alsamt, og fyrstu 6 mánaðirnar í ár er vøksturin í báðum tunlum 7% í mun til somu tíð í fjør. Við óbroyttum ferðslutølum vildi prísbroytingin kosta feløgunum knappar 3,3 mió. kr. í minni inntøku. Økist ferðslan tað sama restina av árinum sum fyrstu seks mánaðirnar, vænta feløgini at kostnaðurin av at lækka prísirnar verður áleið 1 mió. kr.
Tekna hald og spar 80%!
Príslækkingarnar økja um prísmunin millum ferðakostnaðin hjá teimum, sum hava túrahald, og teimum sum gjalda fyri stakar túrar. Við túrahaldi kann ein persónbilur koyra 5 ferðir gjøgnum tunlarnar fyri somu upphædd, sum tað kostar fyri stakan túr. Uttan túrahald (til persónbil) er kostnaðurin framvegis kr. 100 fyri ein stakan túr. Á heimasíðu felagsins – www.tunnil.fo– ber til at tekna hald. Eitt túrahald kann ognast fyri kr. 400, kr. 800 ella kr. 4.000 og tá kann koyrast ávikavist 20, 40 ella 200 ferðir í tunlunum. Tað er eingin tíðaravmarking fyri, hvussu leingi eitt hald er galdandi.